Penyamun sorok bayi tiga bulan dalam tong
Oleh MOHD SYALMIZI HAMID

18 Februari 2021, 5:52 pm
GEORGE TOWN – Seorang suri rumah cemas apabila bayi lelakinya berusia tiga tahun hilang selepas disorokkan oleh dua penyamun yang menyamar wakil syarikat kurier di sebuah flat di Jalan Van Praagh, Jelutong di sini Isnin lalu.
Dalam kejadian kira-kira pukul 10.30 pagi itu, penyamun berkenaan dikatakan bertindak demikian selepas mereka gagal memperolehi wang sebanyak RM50,000 seperti yang dimahukan.
Ketua Polis Daerah Timur Laut, Asisten Komisioner Soffian Santong berkata, suspek dikatakan pergi ke rumah mangsa berusia 30 tahun itu sambil memberitahu ada bungkusan yang dikirimkan kepadanya.
“Wanita itu membuka pintu sebelum salah seorang daripada suspek mengeluarkan sebilah pisau dan bercakap dalam bahasa Hokkien memintanya supaya tidak menjerit jika mahu selamat.
“Suspek telah mengambil rantai emas bernilai RM1,200 sebelum mereka meminta wang tunai sebanyak RM50,000, namun mangsa tiada wang tunai sebanyak itu,” katanya kepada pemberita hari ini.
Soffian berkata, ketika suspek berusaha meminta wang daripada mangsa, salah seorang daripada mereka dikatakan sempat mencapai bayi lelakinya berumur tiga bulan.

“Suspek telah menyorokkan bayi itu di dalam satu tong putih di dalam bilik dalam keadaan mulutnya disumbat dengan tuala kecil dan ditampal pita pelekat.
“Setelah gagal mendapatkan wang yang diminta, kedua-dua suspek telah beredar meninggalkan rumah tersebut,” katanya lagi.
Beliau berkata, anak perempuan mangsa berumur tiga tahun bagaimanapun tidak diapa-apakan oleh suspek, manakala suaminya berada di tempat kerja di Batu Kawan dekat sini.
Sementara itu, Soffian berkata, pihaknya meminta orang awam yang mempunyai sebarang maklumat berkaitan kes itu untuk menghubungi pegawai penyiasat, Inspektor Nurfaiz Fathi Marhom di talian 04-2825922 (sambungan 228).
Kes itu disiasat di bawah Seksyen 395 dan 397 Kanun Keseksaan. – K! ONLINE.


Pengusaha bas sekolah sara hidup dengan ambil upah tebang pokok
Oleh NIK NUR IZZATUL HAZWANI NIK ADNAN

18 Februari 2021, 4:25 pm
KEMAMAN – Seramai 190 pengusaha bas dan van sekolah di Terengganu semakin tertekan setelah hampir setahun perkhidmatan mereka terjejas ekoran penutupan sekolah akibat penularan pandemik Covid-19.
Timbalan Pengerusi Persatuan Pengusaha dan Pemandu Bas Sekolah Terengganu, Muhammad Ayub Adam berkata, lebih 90 peratus ahli gabungan persatuan itu tidak mampu bertahan dan dijangka gulung tikar tidak lama jika penutupan sekolah berterusan lagi pada jangka masa lama.
“Ramai telah terpaksa menjual van dan bas sekolah masing-masing demi kelangsungan hidup dan tidak mampu lagi membayar ansurans bulanan kenderaan.
“Saya difahamkan sekurang-kurangnya seramai 10 pengusaha sudah menjual van dan bas sekolah di daerah Kuala Terengganu dan Kuala Nerus sahaja,” katanya ketika ditemui Kosmo! di sini hari ini.
Muhammad Ayub berkata, rata-rata mereka sangat tertekan kerana tiada pendapatan lain berikutan sebelum ini bergantung hidup semata-mata dengan menawarkan perkhidmatan menghantar murid dan pelajar ke sekolah.
Beliau yang berpengalaman 30 tahun sebagai pengusaha bas sekolah berkata, ramai ahli persatuan yang kesempitan kewangan terpaksa bekerja sambilan pada masa ini untuk menyara hidup.

“Saya sendiri terpaksa mengambil upah memotong rumput dan menebang pokok demi kelangsungan hidup,” katanya. – K! ONLINE


Hannah Delisha sah bergelar isteri Imam Shah
Oleh NUR EMIRA SAIZALI

18 Februari 2021, 4:23 pm
PETALING JAYA – Pelakon cantik Hannah Delisha membuat kejutan dengan berkongsi foto dia selamat bernikah dengan seorang jejaka yang dikenali sebagai Imam Shah.
Perkara tersebut dikongsi sendiri oleh Hannah, 25, dalam satu hantaran Instagramnya sebentar tadi.
“Akhirnya selepas lima tahun. Alhamdulillah, saya cintakan awak @imamemy disertai dengan tanda pagar #imampadahannah,” tulis pemilik nama penuh Hannah Adlina Blackburne itu.
Sementara itu, dalam Instagram Imam, pengantin lelaki itu turut memuat naik hantaran dia sedang menyarungkan cincin pada jari manis pelakon yang popular menerusi drama Cinta Sekali Lagi itu.
Momen indah. Imam menyarungkan cincin di jari manis pelakon drama Tercipta Satu Ikatan itu.
“Ianya sentiasa awak. Dengan nama Allah SWT yang Maha Pemurah lagi Maha Penyayang.
“Saya cintakan awak, Hannah Delisha,” katanya dalam entri tersebut.

Difahamkan majlis tersebut diadakan di tanah kelahiran Hannah, di Singapura.
Berdasarkan tinjauan Kosmo! dalam Instagram, lelaki tersebut merupakan seorang pelakon lagak ngeri, model dan juga pemilik sebuah gimnasium di Singapura. – K! ONLINE


33 kompaun dikeluarkan di Sepang sejak PKP 2.0 dilaksanakan
Oleh NUR SHARIEZA ISMAIL

18 Februari 2021, 4:48 pm
SEPANG – Polis Sepang telah mengeluarkan 33 kompaun sejak pelaksanaan Perintah Kawalan Pergerakan (PKP) 2.0 dikuatkuasakan bermula 13 Januari lalu.
Ketua Polis Daerah Sepang, Asisten Komisioner, Wan Kamarul Azran Wan Yusof berkata, kebanyakan kompaun yang dikeluarkan di daerah ini adalah atas pelbagai kesalahan antaranya tiada penjarakan sosial, menaiki kenderaan melebihi had selain tidak menggunakan aplikasi MySejahtera.
Menurut beliau, dalam tempoh sama, polis telah menerima keseluruhan 28,099 permohonan rentas negeri.
“Daripada jumlah itu, sebanyak 27,598 diterima manakala sebanyak 501 permohonan ditolak. Kebanyakan permohonan yang ditolak, atas sebab pelbagai alasan yang tidak munasabah.
“Memandangkan PKP 2.0 akan dilanjutkan sehingga 4 Mac, jadi saya meminta masyarakat supaya terus patuh prosedur operasi standard (SOP) untuk mengekang pandemik Covid-19 daripada terus meningkat,”katanya dalam satu kenyataan akhbar di sini.
Terdahulu, Ibu Pejabat Polis Daerah (IPD) Sepang melaksanakan 10 sekatan jalan raya (SJR) di sekitar daerah itu bagi mengekang penularan wabak Covid-19.

Daripada jumlah SJR itu, empat daripadanya melibatkan SJR sempadan Negeri Sembilan, satu SJR Op Benteng dan lima SJR Lebuhraya.
PKP 2.0 yang dijadualkan tamat pada hari ini akan dikekalkan di empat negeri termasuk Selangor berikutan kes Covid-19 yang masih tinggi, berkuat kuasa selama dua minggu bermula 19 Februari hingga 4 Mac.-K!ONLINE


CEO rangkaian restoran Cina ternama direman
Oleh NOR IDAYU BOSRO

18 Februari 2021, 4:38 pm
PUTRAJAYA – Seorang ketua pegawai eksekutif (CEO) dan seorang pengarah syarikat direman kerana disyaki menerima rasuah daripada kontraktor-kontraktor yang melaksanakan projek pengubahsuaian rangkaian restoran terkenal di negara ini.
Kedua-dua suspek masing-masing berusia 37 dan 60 tahun direman selama lima hari bermula hari ini hingga 23 Februari depan.
Perintah reman itu dikeluarkan Majistret Shah Wira Abdul Halim di Mahkamah Majistret Putrajaya di sini selepas membenarkan permohonan Suruhanjaya Pencegahan Rasuah Malaysia (SPRM).
Menurut sumber, kedua-dua suspek itu ditahan di sekitar Kuala Lumpur lewat petang semalam.
Katanya, CEO rakyat Hong Kong dan mempunyai taraf pemastautin tetap Singapura itu dipercayai telah mengarahkan agar setiap kontraktor memberikan komisen sebanyak 15 peratus daripada harga kontrak dalam proses lantikan kontraktor.
“Komisen itu bagi projek mengubahsuai enam buah restoran di beberapa negeri.

“Semua pembayaran rasuah kemudian dimasukkan ke dalam akaun syarikat lain milik seorang pengarah syarikat yang turut ditahan,” katanya.
Sementara itu, Timbalan Ketua Pesuruhjaya Operasi SPRM, Datuk Seri Ahmad Khusairi Yahaya mengesahkan tangkapan tersebut.
Kes disiasat di bawah seksyen 16 Akta SPRM 2009. – K!ONLINE


29 peniaga lakukan pelbagai kesalahan dikompaun
Oleh SHAARANI ISMAIL

18 Februari 2021, 4:34 pm
IPOH – Sebanyak 29 peniaga dikompaun kerana melakukan pelbagai kesalahan sepanjang tempoh Skim Harga Maksimum Musim Perayaan Tahun Baru Cina 2021 (SHMMPTBC) di Perak yang berakhir kelmarin.
Pengerusi Jawatankuasa Perdagangan Dalam Negeri dan Hal Ehwal Pengguna, Integrasi Nasional dan Masyarakat Sivil Perak, Datuk Abdul Yunus Jamahri berkata, kesalahan itu dikesan dilakukan dilakukan di bawah Akta Kawalan Harga dan Antipencatutan 2011.
“Daripada 29 kes yang direkodkan di Perak, 21 daripadanya adalah kesalahan tiada tanda harga, tujuh lagi kesalahan tiada tanda harga khas berwarna merah jambu dan satu kes bagi kesalahan menjual melebihi harga kawalan.
“Sebanyak 16 jenis barangan terlibat bagi pelaksanaan skim berkenaan di Perak,” katanya dalam kenyataan di sini hari ini.
Abdul Yunus berkata, di samping itu, pegawai dan anggota Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) turut diberi kuasa mengikut Seksyen 3 Akta Pencegahan dan Pengawalan Penyakit Berjangkit 1988 bagi melakukan pemantauan dan pemeriksaan pematuhan prosedur operasi standard (SOP) oleh peniaga dan premis perniagaan.
Katanya, sepanjang tempoh skim berlangsung bermula 8 hingga 16 Februari itu, sebanyak 1,621 premis telah diperiksa.

“KPDNHEP turut merampas barangan bernilai RM1,186 dan mengeluarkan kompaun keseluruhan bernilai RM3,250.
“Secara keseluruhan, pelaksanaan skim ini dan tindakan penguatkuasaan KPDNHEP sepanjang tempoh 1 Februari 2021 hingga 16 Februari 2021 di negeri Perak adalah memuaskan di mana tahap pematuhan peniaga adalah baik.
“Mereka memahami tanggungjawab mereka dengan mematuhi peraturan-peraturan yang ditetapkan,” katanya.-K!ONLINE


Polis teruskan siasatan Sugarbook
Oleh ISKANDAR SHAH MOHAMED

18 Februari 2021, 4:53 pm
SHAH ALAM – Polis Diraja Malaysia (PDRM) akan meneruskan siasatan secara terperinci terhadap aplikasi
Sugarbook yang didakwa digunakan mahasiswa di Lembah Klang untuk mencari ‘sugar daddy’.
Timbalan Ketua Polis Negara, Datuk Seri Acryl Sani Abdullah Sani berkata, ini bagi melengkapkan siasatan sebelum diserahkan kepada Jabatan Peguam Negara untuk tindakan susulan.
“Kita akan terus siasat dan mengumpul keterangan yang berkaitan untuk melengkapkan siasatan.
“Ia kemudian akan dimajukan kepada Peguam Negara bagi tindakan susulan kelak,” katanya ringkas ketika ditemui selepas meninjau pelaksanaan sekatan jalan raya (SJR) di Setia Alam di sini, hari ini.
Beliau berkata demikian bagi mengulas pengasas Sugarbook berusia 34 tahun dibebaskan tanpa reman selepas permohonan ditolak Timbalan Pendaftar Mahkamah Tinggi Noorasyikin Sahat.
Penolakan reman itu disebabkan lelaki memberikan aku janji memberikan kerjasama penuh kepada pihak polis.

Terdahulu, Ketua Jabatan Siasatan Jenayah Selangor, Datuk Fadzil Ahmat memaklumkan penangkapan suspek beralamat di Pulau Pinang itu dilakukan pukul 4.30 petang semalam di pekarangan sebuah kondominium di Kuala Lumpur.
Setakat ini, sebanyak 74 laporan polis diterima di seluruh negara berhubung kes itu.
Siasatan dijalankan mengikut Seksyen 505 (b), Seksyen 372 (1) (d) / 372 B Kanun Keseksaan dan Seksyen 233 Akta Komunikasi dan Multimedia 1998. -K!ONLINE


Anggota ATM cedera, trak bertembung pacuan empat roda
Oleh DIYANATUL ATIQAH ZAKARYA

18 Februari 2021, 4:43 pm
ALOR GAJAH – Empat anggota Angkatan Tentera Darat (ATM) cedera selepas trak pasukan dinaiki mereka bertembung dengan sebuah kenderaan pacuan empat roda dalam kemalangan di Jalan Simpang Tiga Lendu, di sini, pagi tadi.
Dalam kejadian kira-kira pukul 8 pagi itu, kesemua mangsa berumur 21 hingga 37 tahun mengalami luka-luka dan dihantar ke Hospital Alor Gajah untuk mendapatkan rawatan.
Turut cedera ringan dalam kemalangan itu adalah pemandu Mitsubishi berusia 24 tahun.
Ketua Polis Daerah Alor Gajah, Superintendan Arshad Abu berkata, kemalangan berlaku apabila trak ATM itu dalam perjalanan dari Alor Gajah ke Kuala Linggi.
“Setiba di tempat kejadian, trak ATM tersebut gagal mengelak sebuah pacuan empat roda dari arah bertentangan yang membelok ke Rembia dan melanggar bahagian hadapan kenderaan tersebut.
“Akibat kemalangan itu, empat anggota ATM dan pemandu Mitsubishi itu mengalami kecederaan ringan dan dihantar ke Hospital Alor Gajah untuk mendapatkan rawatan sebagai pesakit luar,” katanya ketika dihubungi di sini, hari ini.

Mengulas lanjut, Arshad berkata, tiga dari anggota tentera itu beralamat di Markas Tentera Darat Cawangan Sumber Manusia Kementah, Jalan Padang Tembak, Kuala Lumpur, manakala seorang lagi dari Kem Terendak, Sungai Udang.
Katanya, ketika kejadian keadaan lalu lintas lancar dan keadaan jalan dua hala itu tidak basah ekoran cuaca baik.
Katanya, kes disiasat mengikut Seksyen 41(1) Akta Pengangkutan Jalan 1987.-K!ONLINE


Penguji cerucuk dipenjara lima bulan
Oleh MOHD YUNUS YAKKUB

18 Februari 2021, 4:01 pm
SHAH ALAM – Perbuatan jahat seorang penguji menerima suapan memanipulasi keputusan cerucuk pembinaan sebuah bangunan kerajaan pada tiga tahun lalu mengundang padah apabila dia dijatuhi hukuman dipenjara lima bulan oleh Mahkamah Sesyen hari ini.
Hakim Rozilah Salleh memutuskan demikian selepas tertuduh Mohd. Khairul Hanis Mohd. Fauzi,36, mengaku bersalah atas lima pertuduhan yang dibacakan jurubahasa mahkamah.
Mahkamah turut memerintahkan bapa kepada dua anak itu membayar denda RM51,850 atau berdepan penjara tambahan selama 17 bulan sekiranya gagal membayarnya.
Rozilah dalam penghakimannya menegaskan kesalahan dilakukan Mohd. Khairul adalah serius kerana melibatkan nyawa.
“Kelulusan berhubung ujian cerucuk memainkan peranan penting dalam memastikan sesebuah bangunan itu selamat.
“Pembinaan itu tidak diteruskan kerana kamu ditahan. Cuba bayangkan hasil kelulusan Pile Integrity Test (PIT) dan Pile Dynamic Analysis (PDA) dan projek diteruskan, namun berlaku sesuatu,” jelasnya.

Berdasarkan empat pertuduhan, dia didakwa menerima rasuah RM6,170 daripada seorang lelaki yang merupakan pengurus projek sebuah syarikat sebagai dorongan meluluskan ujian cerucuk bagi projek milik Majlis Daerah Kuala Langat (MDKL).
Projek itu adalah cadangan membina dan menyiapkan bangunan pejabat sembilan tingkat, sebuah pondok pengawal satu tingkat, sebuah pencawang elektrik, tangki air luaran dan ruang pam air, sebuah Loji Rawatan Kumbahan di Seksyen 3, Bandar Banting, Kuala Langat dekat sini.
Jika sabit kesalahan boleh dipenjara sehingga 20 tahun dan denda lima kali ganda atau RM10,000 mengikut mana lebih tinggi berdasarkan Seksyen 16(a)(A) Akta Suruhanjaya Pencegahan Rasuah Malaysia (SPRM) yang boleh dihukum di bawah Seksyen 24 akta yang sama.
Mohd. Khairul yang kini bekerja sebagai pemandu sambilan juga dituduh memperdaya syarikat sama dengan menyerahkan dokumen yang telah dimanipulasi bagi tujuan sama.
Kesalahan itu dilakukan mengikut Seksyen 417 Kanun Keseksaan yang membawa hukuman penjara tidak melebihi lima tahun atau denda atau kedua-duanya sekali.
Kesemua perbuatan itu dilakukan di sebuah bank di Jalan Sultan Abdul Samad dan di Seksyen 3, Bandar Banting, Kuala Langat dekat sini antara 14 September hingga 5 November 2018.
Tertuduh yang tidak diwakili peguam memohon denda dikurangkan kerana perlu menanggung dua anaknya yang masih bersekolah selain isteri dan ibunya.
Bagaimanapun, Timbalan Pendakwa Raya SPRM, Fadhli Ab. Wahab menjelaskan kesalahan tertuduh serius dan bertanggungjawab dalam memastikan cerucuk dibina kontraktor perlu lulus ujian pertama sebelum meneruskan pembinaan selanjutnya. -K!ONLINE


Enam remaja dikompaun RM1,000
Oleh NOR AINNA HAMZAH

18 Februari 2021, 4:29 pm
REMBAU – Seronok berkumpul dan ada pula yang mempamerkan aksi menunggang motosikal secara berbahaya, enam remaja dikompaun RM1,000 di Jalan Tampin Kanan-Kundur, di sini, 16 Februari lalu.
Ketua Polis Daerah Rembau, Pemangku Deputi Superintendan (DSP), Hazri Mohamad berkata, remaja lelaki yang masih bersekolah dengan lingkungan usia 14 hingga 17 tahun itu dikompaun polis.
Menurutnya, kesemuanya didapati gagal mematuhi prosedur operasi standard (SOP) ditetapkan oleh Majlis Keselamatan Negara (MKN) dan dikompaun di bawah Peraturan 10, Akta Pencegahan Pengawalan Penyakit Berjangkit 1988.
“Malah, Unit Risikan Operasi 42 Ibu Pejabat Polis Kontinjen (IPK) Negeri Sembilan juga telah membuat tangkapan  ke atas tiga daripada enam remaja lelaki berusia 16 dan 17 tahun yang menunggang dengan kelajuan yang berbahaya di lokasi berkenaan pada pukul 6.29 petang.
“Selain itu, remaja berkenaan juga didapati bersaing sesama sendiri dan membuat aksi wheely (dengan mengangkat tayar hadapan) sambil melakukan aksi Scorpion(berdiri sebelah kaki di atas motosikal) dimana aksi mereka merbahayakan diri sendiri serta pengguna jalan raya yang lain bermula dari arah Tampin Kanan menghala ke arah Kundur,” katanya ketika dihubungi, di sini, tadi.
Hazri berkata, tiga remaja itu telah ditahan dan disiasat di bawah Seksyen 42 Akta Pengangkutan Jalan (APJ) 1987 kerana memandu secara melulu dan membahayakan.

Difahamkan, dalam perkongsian di Facebook rasmi Skuad 42 Unit RO JSPT IPK NS, sebanyak 27 keping saman trafik dikeluarkan atas pelbagai kesalahan dan motosikal turut disita kerana didapati struktur kenderaan telah diubahsuai.-K!ONLINE


Bapa tiri disyaki dera kanak-kanak 4 tahun didakwa esok
Oleh NOR AINNA HAMZAH

18 Februari 2021, 4:21 pm
TAMPIN – Ayah tiri kanak-kanak perempuan empat tahun yang meninggal dunia dipercayai didera dalam kejadian di Halacara Baru, Gemas, 1 Februari lalu akan didakwa di Mahkamah Majistret, di sini, esok.
Ketua Polis Daerah Tampin, Superintenden Anuwal Ab. wahab berkata, lelaki berusia 30 tahun berkenaan yang bekerja sebagai pemandu lori simen sebelum ini disiasat di bawah Seksyen 31(1) Akta Kanak-kanak 2001.
Menurutnya, kertas siasatan telah dirujuk kepada Timbalan Pendakwa Raya Negeri Sembilan bagi tindakan selanjutnya.
“Hasil siasatan lanjut, Timbalan Pendakwa Raya Negeri Sembilan bersetuju agar tertuduh didakwa di bawah Seksyen 302 Kanun Keseksaan,” katanya dalam satu kenyataan, di sini, tadi.
Kosmo! 12 Februari lalu melaporkan seorang lelaki ditahan polis 9 Februari lalu bagi membantu siasatan kes kematian seorang kanak-kanak perempuan berusia empat tahun di Klinik Kesihatan Gemas, dekat sini, 1 Februari lalu.
Difahamkan, mangsa tinggal di rumah sewa bersama ibu, bapa tiri dan seorang abang di Kampung Halacara Baru, Gemas.

Lelaki berkenaan ditahan selepas rakaman ‘Child Interview Centre’ dilakukan ke atas adik beradik kanak-kanak yang maut berkenaan.-K!ONLINE


Zoo, Taman Tasik Taiping dibuka esok
Oleh MOHD RIDZAUDDIN ROSLAN

19 Februari 2021, 8:32 pm
TAIPING – Beberapa kawasan rekreasi dan tumpuan pelancongan di bandar ini yang berada di bawah seliaan Majlis Perbandaran Taiping (MPT) akan dibuka semula secara berfasa bermula esok dan beroperasi mengikut aturan yang ditetapkan.
MPT dalam satu kenyataan memberitahu, Taman Tasik Taiping dan Taman Tasik Kamunting akan dibuka esok untuk dikunjungi oleh orang ramai termasuk melakukan aktiviti riadah.
Menurut kenyataan tersebut, turut dibenarkan buka ialah Zoo Taiping yang boleh beroperasi dari pukul 8.30 pagi hingga 6 petang tetapi Night Safari masih ditutup manakala Taman Botani Perak dibuka pada 1 Mac.
“Pusat Peranginan Bukit Larut masih ditutup kepada orang awam kerana kerja-kerja baik pulih masih belum selesai sepenuhnya.
“Namun begitu, aktiviti mendaki dan riadah telah dibenarkan mengikut prosedur operasi standard (SOP) Perintah Kawalan Pergerakan Bersyarat (PKPB) Majlis Keselamatan Negara terkini.
“Kepada mereka yang melakukan aktiviti tersebut di kawasan Bukit larut, ia adalah atas tanggungjawab risiko sendiri dan MPT tidak akan bertanggungjawab jika berlaku sebarang kejadian yang tidak diingini,” ujar kenyataan tersebut di sini hari ini.

PKPB bermula 19 Februari sehingga 4 Mac ini diteruskan mengikut amalan norma dan kebiasaan baharu dalam menjalani kehidupan seharian demi memutuskan penularan wabak Covid-19.
Antaranya ialah elak berada di kawasan sesak, sempit dan berbual pada jarak dekat.
Manakala tiga perkara yang perlu diamalkan ialah kerap mencuci tangan dengan air dan sabun, memakai pelitup muka dan patuhi amaran yang dikeluarkan Kementerian Kesihatan. -K! ONLINE


Hampir 11,000 pegawai anggota Polis Perak terima vaksin
Oleh MUHAMAD TARMIZE MOHD NOR

19 Februari 2021, 8:29 pm
IPOH – Hampir 11,000 pegawai dan anggota Polis Perak bakal menerima suntikan vaksin Covid-19 fasa pertama selaras pengumuman program vaksinasi petugas barisan hadapan.
Ketua Polis Perak, Datuk Mior Faridalathrash Wahid berkata, seramai 10,924 pegawai dan anggota termasuk semua formasi Polis Diraja Malaysia (PDRM) yang berkhidmat di negeri ini bakal mendapat vaksin tersebut dalam masa terdekat.
“Suntikan ini secara tidak langsung telah menaikkan motivasi dan keyakinan diri para petugas barisan hadapan untuk memberikan perkhidmatan yang terbaik kepada masyarakat.
“Saya mewakili seluruh warga barisan hadapan PDRM Perak menzahirkan ucapan ribuan terima kasih kepada pihak kerajaan persekutuan dan negeri atas keprihatinan tersebut dengan menjadikan kami sebagai keutamaan dalam penerimaan vaksin tersebut,” katanya dalam satu kenyataan di sini hari ini.
Sementara itu, mengulas mengenai pematuhan prosedur operasi standard (SOP) di Perak, beliau berkata, kadar pematuhan penduduk di Perak adalah sebanyak 96 peratus sejak Perintah Kawalan Pergerakan (PKP) 18 Februari lalu.-K! ONLINE


JPJ Johor kutip RM3.24 juta bidaan nombor plat siri JUN
Oleh MOHAMAD FAIZAL HASHIM

19 Februari 2021, 7:20 pm
JOHOR BAHRU – Jabatan Pengangkutan Jalan (JPJ) Johor berjaya mencapai sasaran bagi bidaan nombor pendaftaran siri JUN dengan merekodkan kutipan hasil sebanyak RM3.24 juta dalam tempoh lima hari sahaja.
Pengarah JPJ Johor, Azmil Zainal Adnan berkata, bidaan nombor pendaftaran siri JUN yang dibuka dari 13 hingga 17 Februari lalu menerusi sistem JPJeBID menarik jumlah pembida seramai 3,955 orang.
Katanya, jumlah kutipan tersebut melepasi sasaran awal pihaknya yang berjumlah RM2.5 juta bagi nombor pendaftaran berkenaan.
“Pembidaan ini dibuat selama lima hari mulai 13 hingga 17 Februari menerusi sistem bidaan nombor pendaftaran ata talian JPJeBID.
“Bidaan nombor tertinggi bagi siri ini ialah JUN 9 iaitu sebanyak RM100,000 manakala kutipan kedua tertinggi JUN 11 dengan jumlah bidaan sebanyak RM99,000,” katanya dalam satu kenyataan hari ini.
Azmil berkata, ini diikuti dengan nombor pendaftaran JUN 6 sebanyak RM98,000 manakala nombor pendaftaran yang mencatatkan jumlah pembida tertinggi bagi siri JUN adalah JUN 4101 yang dikaitkan dengan nama Junaidi.

Menurutnya, sebanyak 21 siri nombor pendaftaran telah dibuka JPJ Johor sejak 21 Ogos 2019 melalui sistem JPJeBID dan berjaya mengutip hasil sebanyak RM28,088,686.
Bidaan itu terbuka kepada semua warganegara Malaysia, penduduk tetap, jabatan kerajaan dan syarikat berdaftar di negara ini.
Mana-mana nombor yang berjaya dibida akan diberi tempoh 12 bulan untuk didaftarkan pada sebuah kenderaan dengan pendaftaran boleh dibuat di mana-mana pejabat JPJ.
Kaedah pembayaran hanya melibatkan penggunaan kad debit atau kad kredit tempatan bagi memudahkan pembida berbanding pembayaran secara manual.
Sejak sistem bidaan atas talian diperkenalkan pada 21 Ogos 2019 menerusi nombor pendaftaran JTR, JPJ Johor telah mengutip RM24.8 juta.-K! ONLINE


Lagi kes penemuan mayat reput di Bachok
Oleh ROHANA MOHD. NAWI

19 Februari 2021, 8:34 pm
BACHOK – Mayat seorang individu yang sudah reput ditemui dengan hanya memakai seluar pendek dan tanpa sebarang pengenalan diri di Pesisir Pantai Kemayan di sini hari ini.
Pemangku Ketua Polis Daerah Bachok, Asisten Suprintendan Mohd. Yusrizal Mohd. Ghazali berkata, rangka manusia yang tidak dapat dikenal pasti identiti itu ditemui oleh orang awam kira-kira pukul 5 petang.
“Apabila polis tiba di lokasi kejadian, mayat tersebut didapati sudah reput sepenuhnya dan hanya tinggal rangka.
“Berdasarkan siasatan, mayat itu dipercayai sudah meninggal dunia 10 hari lalu,” katanya ketika dihubungi Kosmo! hari ini.
Menurut Mohd. Yusrizal, mayat mangsa dihantar ke Hospital Raja Perempuan Zainab II, Kota Bharu untuk proses bedah siasat.
Katanya, bagaimanapun, siasatan mendapati tiada sebarang unsur-unsur jenayah yang dapat dikaitkan dengan penemuan mayat itu.

Tambahya, orang ramai yang kehilangan ahli keluarga diminta untuk tampil membuat laporan ke Ibu Pejabat Polis Daerah Bachok.
Kes diklasifikasikan sebagai mati mengejut.
Berdasarkan rekod, penemuan mayat yang sudah reput itu merupakan kes keempat yang dilaporkan berlaku di sekitar kawasan persisiran pantai di Bachok dalam tempoh dua bulan. -K! ONLINE


DRB-HICOM University meterai MoU dengan SIB
Oleh KOSMO!

19 Februari 2021, 7:59 pm
PETALING JAYA – DRB-HICOM University of Automotive Malaysia (DRB-HICOM University) dan  Sterling Insurance Brokers Sdn. Bhd. (SIB) telah menandatangani Memorandum  Persefahaman (MoU) untuk  membangunkan program latihan eksekutif  dalam bidang pengurusan risiko dan perancangan strategik.
Naib Canselor merangkap Ketua Pegawai Eksekutif HICOM University  College Sdn. Bhd. (HUCSB), Prof. Datuk Seri Dr. Omar Osman berkata, melalui kerjasama tersebut, DRB-HICOM University akan menawarkan program tersebut  melalui unit latihan mereka iaitu Institut Latihan  Korporat.
“Ini akan memberi peluang kepada eksekutif korporat dan juga orang awam untuk  meningkatkan kemahiran dan kecekapan pekerjaan mereka dalam bidang pengurusan risiko serta  perancangan strategik.
“Seterusnya, ia dapat membuka jalan bagi graduan yang ingin memajukan  kerjaya mereka dalam bidang ini, untuk melanjutkan pengajian dalam program Ijazah Sarjana,” katanya dalam kenyataan hari ini.
Pada majlis pemeteraian yang diadakan secara maya, Omar mewakili DRB-HICOM University  manakala SIB diwakili  Ketua Pegawai Operasi Kumpulan Sterling Group, Wan Muzamir Fitri Che Wan.
Turut hadir Ketua Pegawai Eksekutif Kumpulan Sterling  Group, Abdul Halim Jantan.

 Omar menjelaskan, kerjasama tersebut akan membolehkan pengamal industri dan pakar-pakar risiko dari Sterling Group berkongsi  pengalaman serta pengetahuan luas mereka yang akan dibangunkan sebagai bahan latihan dalam  silibus program.
“DRB-HICOM University akan kemudiannya menawarkan program ini kepada  pelajar dan eksekutif yang ingin meningkatkan kemahiran dan kecekapan mereka dalam bidang pengurusan risiko dan perancangan strategik.
“Ia juga akan ditawarkan menerusi konsep micro credential, sejajar dengan hala tuju industri pendidikan global masa kini,” jelasnya.
Sementara itu, Halim menjelaskan, usaha sama tersebut merupakan satu  detik bersejarah bagi Sterling Group.
“Kami gembira dapat berkongsi pengalaman dan kepakaran khusus kami dalam bidang pengurusan  risiko.
“Ini membolehkan Pengurus Risiko memperolehi pengetahuan yang lebih mendalam dan  meningkatkan kecekapan kerja mereka.
“Kerjasama dengan DRB-HICOM University ini  membolehkan kami memainkan peranan penting dalam memperlengkapkan tenaga kerja negara  dengan kemahiran yang relevan dan meningkatkan taraf industri kini,” jelasnya.


Polis Thai rampas sarung tangan getah ‘kitar semula’
Oleh KOSMO!

19 Februari 2021, 8:29 pm
BANGKOK – Polis Thailand merampas sejumlah 37 tan sarung tangan getah terpakai bernilai 6 juta baht (RM807,692) yang dibasuh dan dibungkus kembali sebelum dijual semula, lapor akhbar Bangkok Post kelmarin.
Rampasan idibuat apabila polis menyerbu sebuah gudang di daerah Lat Lum Kaeo dalam wilayah Pathum Thani, tengah Thailand baru-baru ini dan menemui seorang wanita yang sedang melakukan kerja-kerja pembungkusan.
Serbuan dilakukan selepas polis menerima maklumat daripada masyarakat setempat bahawa ada kegiatan menjual sarung tangan getah yang telah digunakan di kawasan tersebut.
“Ketika serbuan dibuat, seorang wanita bernama Wanida Srichampa, 53, berada di premis dan memberitahu bahawa dia merupakan penjaga gudang itu.
“Wanita itu memberi kerjasama sepanjang siasatan dijalankan,” kata Komander Polis daripada Jabatan Perlindungan Pengguna, Mejar Jeneral Natthasak Chaovanasai.
Tambah Natthasak, wanita berkenaan mendedahkan bahawa gudang itu dimiliki oleh Timbalan Pengarah Jualan Thai Samsung Life Insurance Co, Natthachakkrapan Mongkholsurathan.

Wanida kini berada dalam tahanan polis dan pihak berkuasa akan menahan beberapa lagi individu yang dipercayai terlibat dalam kegiatan itu. – Agensi


Kaki pancing temui ikan miliki gigi seperti manusia
Oleh KOSMO!

19 Februari 2021, 8:21 pm
MELBOURNE, Florida – Seorang lelaki di Amerika Syarikat (AS) terkejut apabila menangkap seekor ikan yang mempunyai barisan gigi menyerupai gigi manusia, lapor akhbar Daily Star semalam.
Paul Lore, 33, berkata, dia sedang memancing dekat bandar Melbourne, Florida apabila seekor ikan jenis sheepshead dan memiliki corak belang pada badan memakan umpannya. Australia turut mempunyai bandar raya bernama Melbourne.
Lore sempat merakam foto gigi ikan itu sebelum melepaskannya kembali ke dalam air, lapor portal LadBible.

– SEEKOR ikan jenis sheepshead yang mempunyai gigi seperti manusia ditangkap oleh seorang kaki pancing di Florida, AS. – Pen News/Paul Lore

“Ikan itu mempunyai corak belang hitam putih seperti kuda belang dan badannya seperti ikan siakap yang padat serta gemuk.
“Giginya kelihatan seperti gigi manusia tetapi jika diperhatikan lebih lama, ia juga menyerupai gigi ikan yu,” katanya.
Ikan sheepshead memiliki set gigi yang tajam untuk mengunyah makanan seperti kerang, udang dan ketam.

Jika sheepshead dijadikan hidangan, rasanya dikatakan seperti isi ketam kerana gemar memburu ketam untuk dijadikan makanannya. – Agensi


“Saya bangga jadi cikgu” – Cikgu Rafidah
Oleh NUR HUDA MUSA

19 Februari 2021, 8:03 pm
PETALING JAYA – Saya bangga jadi guru.
Itu luahan seorang guru wanita yang dijadikan bahan jenaka seorang penyampai radio yang tular baru-baru ini.
Guru tersebut, Rafidah Rahmat, melalui satu hantaran Facebook peribadinya berkata, dia bagaimanapun mengakui kelemahan yang berlaku semasa mengajar.
“Semoga dipermudahkan segala urusan dan kesulitan yang berlaku buat diriku dan semua rakan muka buku (Facebook).
“Saya akui kelemahan yang berlaku dan bersedia untuk belajar dan memperbaikinya. Saya bangga jadi guru,” katanya.
Status guru tersebut telah mencuri perhatian ramai dan rata-rata netizen memberi kata-kata semangat.

Tinjaun Kosmo! di ruang komen juga mendapati, netizen turut menasihati Rafidah supaya tidak menghiraukan kata-kata kecaman selain turut berterima kasih kepada guru berkenaan.
Terdahulu, seorang penyampai radio Hitz FM Sarawak, Yusuf Shukri, digantung tugas selepas video dia mentertawakan guru tersebut yang sedang mengajar melalui saluran televisyen DidikTV mendapat kecaman hebat. – K! ONLINE


Lelaki batal hasrat terjun jambatan selepas dipujuk bekas isteri
Oleh EDDY AQMAL MOHAMED HAMIDI

19 Februari 2021, 9:07 pm
GOMBAK – Tindakan nekad seorang lelaki yang cuba membunuh diri dengan terjun dari ketinggan 100 meter berjaya dihalang dengan bantuan bekas isterinya dalam satu kejadian di Jalan Pintas Rawang (Rawang Bypass) di sini hari ini.
Ketua Polis Daerah Gombak, Asisten Komisioner Arifai Tarawe berkata, pihaknya menerima panggilan kecemasan berhubung kejadian daripada orang awam kira-kira pukul 1.30 petang sebelum bergegas ke lokasi.
“Sepasukan polis dari Balai Polis Rawang dan Unit Kereta Peronda (MPV) telah dikejarkan ke lokasi dan mendapati lelaki berkenaan sedang berdiri di atas pembahagi jalan sambil berpaut pada tiang lampu jalan di atas jambatan itu.
“Pihak polis dan anggota bomba yang turut berada di lokasi berusaha memujuk lelaki tersebut namun dia enggan dan mengugut akan terjun,” katanya menerusi satu kenyataan di sini hari ini.
Menurut Arifai, ketika dalam proses memujuk itu, telah datang seorang wanita berusia dalam lingkungan 50 tahun yang mendakwa sebagai bekas isteri lelaki berkenaan dan turut membantu memujuk lelaki tersebut agar tidak terjun.
Seorang lelaki yang cuba terjun dari ketinggian 100 meter membatalkan hasratnya selepas berjaya dipujuk oleh bekas isterinya di Rawang Bypass, Gombak hari ini.
“Lelaki berusia 50 tahun tersebut akhirnya membatalkan niat untuk terjun selepas berjaya dipujuk oleh wanita berkenaan dan dia kemudiannya ditahan untuk siasatan lanjut.

“Siasatan mendapati, lelaki berkenaan bertindak demikian kerana menghadapi krisis rumah tangga dengan bekas isterinya itu yang telah bercerai pada 12 Januari lalu dan dia sedang dalam usaha untuk memujuk wanita berkenaan agar rujuk semula,” jelasnya.
Tambah beliau, lelaki tersebut akan ditahan reman esok untuk siasatan lanjut di bawah Seksyen 309 Kanun Keseksaan.
Terdahulu, gambar lelaki berkenaan yang berpaut pada tiang lampu di Rawang Bypass tular di laman sosial Facebook sehingga menimbulkan persoalan dalam kalangan netizen. -K! ONLINE


Melaka berharap dibenarkan rentas daerah
Oleh DIYANATUL ATIQAH ZAKARYA

19 Februari 2021, 7:18 pm
MELAKA – Kerajaan negeri berharap Majlis Keselamatan Negara (MKN) dapat memberi kelonggaran kepada penduduk negeri ini untuk merentas daerah bagi memulihkan ekonomi sektor pelancongan.
Pengerusi Jawatankuasa Pelancongan, Warisan dan Kebudayaan negeri, Datuk Muhammad Jailani Khamis berkata, sejak pelaksanaan Perintah Kawalan Pergerakan (PKP), sektor itu terus mengalami pengucupan ekoran terpaksa bergantung kepada sumbangan kecil penduduk di setiap daerah.
Katanya, justeru pihaknya berharap agar MKN dapat mempertimbangkan perkara tersebut, apatah lagi sektor pelancongan juga merupakan penyumbang besar iaitu kira-kira 48 peratus pendapatan negeri.
“Negeri ini adalah negeri kedua terkecil selepas Perlis dan hanya mempunyai tiga daerah sahaja, jadi kita menghadapi kesukaran untuk memulihkan ekonomi dengan hanya bergantung kepada penduduk di setiap daerah.
“Sehubungan itu, kita berharap pihak MKN dapat memberi kelonggaran kepada penduduk negeri ini untuk merentas daerah bagi” menghidupkan” semula ekonomi negeri menerusi industri pelancongan yang kini dibenarkan beroperasi sepanjang Perintah Kawalan Pergerakan Bersyarat (PKPB),” katanya.
Katanya, dengan kelonggaran tersebut, kerajaan negeri juga dapat mengaktifkan semula Kempen Orang Melaka Melawat Melaka (Melakan Visit Melaka) 3.0, yang menggalakkan penduduk tempatan melawat lokasi-lokasi pelancongan.

“Saya percaya orang Melaka mampu mematuhi prosedur operasi standard (SOP) yang ditetapkan memandangkan pada PKP lalu Melaka jatuh di tangga ketiga kadar pematuhan SOP tertinggi dengan 98 peratus,” ujarnya.
Muhammad Jailani turut meminta semua pengusaha pelancongan agar terus memantau dan memastikan pengunjung sentiasa mematuhi SOP ditetapkan bagi memastikan tiada lagi sekatan terhadap sektor pelancongan pada masa akan datang. -K! ONLINE


Penyampai radio biadab digantung tugas
Oleh NUR HUDA MUSA

19 Februari 2021, 6:17 pm
PETALING JAYA – Hitz FM menggantung sementara tugas penyampai radio lelaki Hitz FM Sarawak berhubung perbuatannya mentertawakan seorang guru di saluran DidikTV yang dikecam netizen hari ini.
Hitz FM dalam satu hantaran di laman Facebooknya memaklumkan pihaknya mengambil serius akan tindakan penyampai radio berkenaan.
“Hitz komited untuk menghiburkan dan menyampaikan maklumat kepada rakyat Malaysia, dan dengan ikhlas memohon maaf atas kertelanjuran penyampai tersebut.
“Kami ambil serius perkara ini dan akan menjalankan siasatan dalaman berhubung perkara ini. Buat masa ini, penyampai tersebut akan digantung tugas,” jelasnya.
Terdahulu, gara-gara memuat naik video TikTok menggelakkan seorang guru bahasa Inggeris, penyampai radio tersebut menerima kecaman hebat daripada netizen.
Video memaparkan penyampai itu mentertawakan aksi seorang guru wanita yang sedang mengajar subjek Bahasa Inggeris untuk saluran DidikTV Kementerian Pendidikan Malaysia (KPM) disifatkan sebagai kurang ajar. – K! ONLINE


PKPD di Bandar Muadzam Shah ditamatkan lebih awal
Oleh AHMAD SHAHERMAN SHAMSURI

19 Februari 2021, 6:50 pm
PETALING JAYA – Perintah Kawalan Pergerakan Diperketatkan (PKPD) di taman-taman perumahan dalam Bandar Muadzam Shah, Rompin, Pahang ditamatkan lebih awal daripada tarikh yang dijadualkan sebelum ini.
Menteri Kanan Keselamatan, Datuk Seri Ismail Sabri Yaakob berkata, PKPD di kawasan berkenaan yang bermula pada 9 Februari lalu akan ditamatkan esok iaitu tiga hari lebih awal daripada tarikh sepatutnya pada Selasa depan.
Beliau berkata, sehingga kini, Kementerian Kesihatan (KKM) telah melaksanakan 886 saringan dan daripada jumlah itu, 36 kes positif Covid-19 direkodkan.
“Walau bagaimanapun, KKM mengesahkan jangkitan di lokaliti ini adalah terkawal dengan kes positif terakhir direkodkan pada 4 Februari 2021 yang lalu dan tiada lagi sampel saringan yang menunggu keputusan.
“Setelah membuat penilaian risiko bersama pelbagai agensi dalam Jawatankuasa Teknikal PKP, kerajaan bersetuju untuk menamatkan PKPD di kawasan itu pada esok iaitu lebih awal dari tarikh asal yang dijadualkan pada 22 Februari (Selasa depan),”katanya dalam satu kenyataan di sini hari ini.
Sementara itu, dalam kenyataan sama, Ismail Sabri memaklumkan, seramai 12,763 warga asing telah menjalani ujian saringan semalam dan daripada jumlah itu, 27 orang didapati positif Covid-19.

Menurutnya, secara kumulatifnya, Kementerian Sumber Manusia (KSM) memaklumkan seramai 412,925 pekerja warga asing telah menjalani ujian saringan Covid-19 yang melibatkan 19,721 majikan.
“Daripada jumlah ini, seramai 7,580 orang telah disahkan positif Covid-19 manakala 405,345 lagi adalah negatif,”ujarnya.-K! ONLINE


443 individu ditahan ingkar SOP
Oleh AHMAD SHAHERMAN SHAMSURI

19 Februari 2021, 6:55 pm
PETALING JAYA – Tiada penjarakan fizikal serta gagal menyediakan peralatan merekod diri dan pelanggan antara kesalahan ingkar prosedur operasi standard (SOP) yang paling tinggi dikesan semalam.
Menteri Kanan Keselamatan, Datuk Seri Ismail Sabri Yaakob berkata, kedua-dua kesalahan itu masing-masing mencatatkan 136 dan 84 kes.
Beliau berkata, kesalahan rentas daerah/negeri tanpa kebenaran mencatatkan 68 kes, diikuti tidak memakai pelitup muka (64), premis beroperasi lebih masa/tanpa kebenaran (29) dan keluar rumah tanpa alasan munasabah (20).
“Kesalahan lain yang dikesan semalam adalah menjalankan aktiviti perjudian 19 kes, membawa penumpang berlebihan (15), ingkar arahan kuarantin (2) dan lain-lain (6).
“Secara keseluruhan, seramai 443 individu ditahan atas kesalahan ingkar SOP semalam dan daripada jumlah itu, 404 dikompaun manakala 39 lagi individu direman,”katanya dalam satu kenyataan di sini hari ini.
Sementara itu, dalam kenyataan sama, Ismail Sabri berkata, Op Benteng semalam telah menahan 39
orang pendatang asing tanpa izin (PATI) dan merampas sebuah bot dan kapal serta dua buah kenderaan darat.

“Dalam operasi itu, pihak berkuasa turut mengesan 118 buah bot dan kapal di perairan negara melalui empat aktiviti penglihatan,”ujarnya.-K! ONLINE


Beri kebenaran Lembaga Pengelola Sekolah tadbir urus persekolahan
Oleh SUBKHI SUDARJI

19 Februari 2021, 6:04 pm
CYBERJAYA – Gabungan Sekolah-Sekolah Swasta dan Antarabangsa Malaysia menggesa Kementerian Pendidikan (KPM) memberi kebenaran kepada Lembaga Pengelola Sekolah untuk membuka operasi sekolah swasta agar sesi pembelajaran dapat dibuat secara bersemuka.
Koordinatornya, Zaliza Alias berkata, kebenaran itu dipohon bagi negeri-negeri yang berada di bawah Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP).
Katanya, pembukaan sekolah swasta perlu dibenarkan mengikut budi bicara dan tanggungjawab Lembaga Pengelola Sekolah dengan mengambil kira peraturan ditetapkan Majlis Keselamatan Negara (MKN), KPM dan Kementerian Kesihatan (KKM) tanpa terikat dengan jadual persekolahan sekolah kebangsaan.
“Oleh kerana sekolah swasta ini diuruskan secara langsung di bawah bidang kuasa Lembaga Pengelola masing-masing maka, mereka berupaya untuk mengurus cara terbaik membuka sekolah serta mengawal selia pelaksanaan SOP masing-masing.
“Sehubungan itu kami menggesa dengan tegasnya supaya kerajaan membenarkan sekolah swasta beroperasi secara bersemuka kecuali negeri atau kawasan yang dikenakan PKP,” jelasnya.
Beliau berkata demikian pada sidang akhbar Pengusaha-pengusaha Sekolah Swasta dan Sekolah Antarabangsa Malaysia di Malakat Mall hari ini. -K! ONLINE


Hina mahkamah, Malaysiakini didenda RM500,000
Oleh NUZULSHAM SHAMSUDDIN

19 Februari 2021, 6:16 pm
PUTRAJAYA – Mahkamah Persekutuan hari ini memerintahkan portal berita Malaysiakini didenda RM500,000 selepas didapati bersalah menghina mahkamah menerusi komen pembaca.
Keputusan dibuat menerusi majoriti 6-1 yang disampaikan oleh panel tujuh hakim bersidang yang diketuai Presiden Mahkamah Rayuan Tan Sri Rohana Yusof.
Beliau turut bersidang bersama Hakim Besar Malaya Tan Sri Azahar Mohamed; Hakim Besar Sabah dan Sarawak Datuk Abang Iskandar Abang Hashim; dan Hakim Mahkamah Persekutuan Datuk Seri Mohd Zawawi Salleh; Datuk Nallini Pathmanathan; Datuk Vernon Ong Lam Kiat; dan Datuk Abdul Rahman Sebli. Namun Hakim Nallini menentang keputusan itu.
Hakim Rohana berkata, sebagai sebuah portal berita yang mempunyai pengalaman selama 20 tahun, Malaysiakini sepatutnya lebih peka dan sedar akan komen-komen akan diterima apabila menerbitkan artikel-artikel berbaur kontroversi.
“Dengan objektif untuk menggalakkan perbincangan di kalangan dalam isu kepentingan awam, Malaysiakini sepatutnya memastikan masyarakat awam didedahkan dengan perbincangan sihat dan bukannya melibatkan diri dalam memperlekehkan atau mengecam institusi kehakiman.
“Responden pertama (Malaysiakini) memudahkan penerbitan komen-komen menghina oleh pihak ketiga dengan menyediakan platform untuk pihak ketiga berbuat demikian,” katanya.

Tambahnya, alasan portal yang dikendalikan oleh Mkini Dotcom Sdn. Bhd. menerima lebih kurang 2000 komen setiap hari sehingga tidak mengetahui atau menyedari kewujudkan komen-komen yang menghina itu tidak boleh diguna pakai untuk mengelak daripada dipertanggungjawabkan.
Bagaimanapun, Ketua Pengarang portal itu, Steven Gan selaku responden kedua tidak dikenakan sebarang tindakan komital kerana tiada sebarang bukti menunjukkan lelaki itu menyumbang atau memudahkan penerbitan komen-komen menghina itu.
Terdahulu sebelum mengenakan denda RM500,000, Hakim Rohana turut menyatakan, mahkamah mengambil kira kenyataan maaf yang dibuat secara bertulis dan secara lisan di mahkamah hari ini oleh Ketua Pegawai Eksekutif (CEO) dan pengasas bersama portal itu, Premesh Chandran.
“Mahkamah juga mengambil kira komen-komen tersebut boleh diakses di negara ini dan juga di luar negara selain terdapat dakwaan korupsi. Kami berpendapat RM500,000 adalah jumlah yang wajar. Denda tersebut perlu dibayar dalam tempoh tiga hari bermula Isnin ini,”katanya.
Pada 17 Jun 2020, Mahkamah Persekutuan membenarkan permohonan sebelah pihak Peguam Negara memulakan prosiding itu terhadap Mkini Dotcom dan Gan berkaitan komen lima pembaca mengenai satu artikel yang disiarkan Malaysiakini pada 9 Jun tahun lalu bertajuk ‘CJ orders all courts to be fully operational from July 1’ yang didakwa bersifat menghina.
Komen-komen menghina itu merujuk kepada pembebasan bekas Ketua Menteri Sabah, Tan Sri Musa Aman daripada semua 46 tuduhan rasuah dan pengubahan wang haram berhubung kontrak konsesi balak di Sabah. -K!ONLINE


Lelaki warga Myanmar dikehendaki JIM
Oleh NUR SHARIEZA ISMAIL

19 Februari 2021, 6:47 pm
PUTRAJAYA – Seorang lelaki warga Myanmar dikehendaki Bahagian Operasi, Siasatan dan Pendakwaan Ibu Pejabat Imigresen Malaysia, Putrajaya, berhubung kes pendakwaan di bawah Peraturan 39 (b) Peraturan-peraturan Imigresen.
Lelaki berkenaan, dikenali Zaw Min Thu, 45, memiliki nombor pasport MC871053 dan beralamat terakhir di FF21-24 Tingkat 1 Bangunan Cahaya Suria, Jalan Tun Tan Siew Sin, Kuala Lumpur.
Menurut kenyataan JIM, suspek dikehendaki bagi tujuan perbicaraan di Mahkamah Sesyen Khas PATI Semenyih berhubung kes pendakwaan di bawah Peraturan 39 (b) Peraturan-peraturan Imigresen.
Sehubungan itu, orang ramai yang mempunyai maklumat berkaitan diminta menghubungi Timbalan Penolong Pengarah Kanan (TPPK), Mazlan Saaizan di talian 03-8880 1338/ 1330 pada waktu pejabat atau Bilik Gerakan di talian 03-8880 1555.
-end-


Big Hit, Universal Music Group perluas kerjasama strategik
Oleh KOSMO!

19 Februari 2021, 6:42 pm
PETALING JAYA – Big Hit Entertainment (Big Hit) dan Universal Music Group (UMG), hari ini mengumumkan perkongsian strategik yang diperluaskan.
Perkongsian strategik tersebut menyaksikan kerjasama dua syarikat tersebut meningkatkan peluang buat pengkarya seni muzik melalui inovasi dan teknologi, sekaligus mengembangkan jangkauan global muzik dan budaya K-pop di seluruh dunia.
Artis UMG akan meneroka komunikasi “direct to fan” yang disempurnakan melalui Big Hit’s Weverse, platform berasaskan komuniti dinamik yang membolehkan peminat setia artis untuk terlibat, berkongsi dan berinteraksi, melihat dan mendengar kandungan baharu dan membeli produk baru.
Weverse sudah digunakan oleh artis UMG Gracie Abrams, New Hope Club dan Alexander 23, bersama Yungblud antara gelombang bakat seterusnya bergabung dengan Weverse dalam beberapa bulan mendatang.
Ini berikutan pengumuman minggu lalu bahawa UMG telah menjadi pelabur ekuiti bersama Big Hit, YG Entertainment dan Kiswe dalam platform pengstriman premium secara langsung VenewLive oleh KBYK.
Bang Si-hyuk bersama kumpulan BTS.
Melalui platform VenewLive, kedua-dua syarikat  juga akan mengumpulkan dan melancarkan kumpulan ‘boyband’ K-pop global baharu di Amerika Syarikat (AS)  untuk pertama kalinya.

Projek artis baharu akan dilancarkan bawah label JV baru itu, dikelolakan oleh Big Hit, iaitu pasukan kuasa besar global di sebalik kejayaan luar biasa kumpulan BTS yang dicalonkan Grammy, dengan kerjasama Geffen Records oleh UMG, label bersejarah yang telah membantu membentuk budaya global belia dan muzikal selama 40 tahun yang lalu, melalui pemuzik ikonik termasuk, Nirvana, Guns ‘N’ Roses, Elton John dan Avicii, bersama artis pop global terulung tahun 2021, Olivia Rodrigo dan beberapa nama lain.
Label yang baharu tersebut akan beroperasi di Los Angeles dan bekerjasama dengan pasukan Big Hit America, Geffen Records serta UMG.
Anggota kumpulan lelaki baharu itu akan dipilih melalui program uji bakat global, yang berada di landasan yang terancangkan untuk mula dikeudarakan pada tahun 2022, dengan kerjasama rakan media utama A.S.
Debut global tersebut akan berkerja berdasarkan sistem K-pop merangkumi muzik, persembahan, fesyen, video muzik dan komunikasi bersama peminat.
Big Hit akan menggunakan kepakaran globalnya untuk memimpin pencarian, latihan dan perkembangan artis baharu, proses penerbitan kandungan untuk peminat dan pengurusan komunikasi peminat melalui platform Weverse.
Selain bekerjasama dengan rakan media di A.S. untuk mengadakan program uji bakat, Geffen Records akan memanfaatkan rangkaian industri dan rakan kongsi mereka yang luas untuk meneliti operasi penerbitan, pemasaran dan pengedaran global.
Ketua Pegawai Eksekutif Big Hit Entertainment, Bang Si-Hyuk berkata, kedua-dua syarikat  berkongsi nilai dan visi kerana kami bersama-sama melakukan inovasi secara berterusan dan komited untuk menyediakan muzik yang terbaik untuk peminat dengan tahap kualiti tanpa kompromi.
“Saya percaya bahawa UMG dan Big Hit akan mewujudkan sinergi yang akan menulis semula sejarah muzik global,” katanya.
 Ketua Pegawai Eksekutif Global & Business Big Hit Entertainment, Lenzo Yoon pula menjelaskan, pihaknya akan berusaha mendapatkan pelantar yang kompetitif dan mengembangkan lagi kumpulan ‘top artists’ melalui kerjasama antara dua syarikat, untuk memastikan K-pop menembusi semua sempadan dan bahasa.
“Projek ini sangat penting kerana akan menerapkan ‘formula kejayaan’ Big Hit yang dilakukan  sejak 16 tahun yang lalu ke AS iaitu pusat pasaran muzik global,” kata Lenzo.
LENZO YOON
Bagi Ketua Pegawai Eksekutif, Universal Music Group, Sir Lucian Grainge pula berkata, menerusi pendekatan inovatif mengembangkan artis dan menerapkan teknologi baharu, Big Hit telah menjadi salah satu syarikat paling dinamik dalam industri muzik.
“Kami sangat gembira dapat bekerjasama melancarkan usaha sama yang akan mengetengahkan K-pop sebagai fenomena budaya global,” ujar Lucian.
LUCIAN GRAINGE
Sementara itu, John Janick selaku Ketua Pegawai Eksekutif, Interscope Geffen A&M pula sangat teruja dengan projek usaha sama antara Geffen Records dan Big Hit. Baginya, penyatuan tersebut menawarkan peluang luar biasa pihaknya untuk bekerjasama membantu membentuk masa depan muzik di seluruh dunia demi kebaikan artis dan peminat global. – K! ONLINE


Rumah tumpangan tawar khidmat seks terbongkar
Oleh NOR SHAFAWATI YUP

19 Februari 2021, 7:14 pm
SEREMBAN – Kegiatan sebuah premis rumah tumpangan yang menawarkan perkhidmatan seks oleh wanita warga asing sepanjang Perintah Kawalan Pergerakan Bersyarat (PKPB) terbongkar hasil serbuan Jabatan Imigresen Malaysia (JIM) Negeri Sembilan dalam ‘Ops Gegar’ di Nilai di sini semalam.
Pengarah JIM Negeri Sembilan, Kennith Tan Ai Kiang berkata, hasil risikan mendapati rumah tumpangan yang terletak di Taman Semarak, Nilai di sini menjalankan aktiviti tidak bermoral dengan menawarkan perkhidmatan seks oleh wanita warganegara asing.
“Ketika serbuan dijalankan terdapat seramai empat wanita dan dua lelaki warga asing berada di dalam premis tersebut dan cuba melarikan diri apabila menyedari kehadiran
anggota penguatkuasa.
“Bagaimanapun, kesemua warga asing berusia antara 28 hingga 47 tahun itu berjaya ditahan,” katanya dalam satu kenyataan di sini hari ini.
Operasi ‘Ops Gegar’ dijalankan oleh Bahagian Penguatkuasa JIM Negeri Sembilan dengan
kekuatan seramai dua pegawai dan 18 anggota. -K! ONLINE


4,889 sembuh, 2,936 kes baharu
Oleh SITI A'ISYAH SUKAIMI

19 Februari 2021, 6:40 pm
PUTRAJAYA – Kes sembuh masih mengatasi kes baharu dengan 4,889 kes dilaporkan menjadikan sebanyak 239,971 kes pulih sepenuhnya daripada Covid-19 di Malaysia.
Ketua Pengarah Kesihatan, Tan Sri Dr. Noor Hisham Abdullah berkata, kes baharu pula mencatatkan sebanyak 2,936 kes dengan jumlah kumulatif kes positif Covid-19 sebanyak 277,811 kes.
Menurutnya, daripada jumlah tersebut, 17 kes import mendapat jangkitan dari luar negara manakala sebanyak 1,043 kes adalah penularan tempatan.
“Kes aktif dengan kebolehjangkitan Covid-19 pula merekodkan sebanyak 36,797 kes.
“Sebanyak 13 kes kematian turut dilaporkan dan jumlah kes kematian Covid-19 di Malaysia mencatatkan 1,043 kes,” katanya dalam ciapan Twitter rasmi beliau di sini hari ini.
Ujarnya, terdapat 220 kes positif sedang dirawat di Unit Rawatan Rapi dengan 104 kes memerlukan bantuan pernafasan. -K! ONLINE


Mandur tapak pembinaan maut terjatuh
Oleh ASLIZA MUSA

19 Februari 2021, 6:11 pm
IPOH – Seorang mandur di sebuah tapak pembinaan bangunan pejabat lima tingkat di sini, maut selepas terjatuh dari ketinggian hampir dua meter ketika sedang memanjat tangga pada lori pengadun konkrit semalam.
Dalam kejadian kira-kira pukul 9.10 pagi itu, lelaki warga tempatan, Cheng Chee Keong, 58, cedera selepas terjatuh ketika mahu memeriksa kualiti konkrit di dalam mesin pengadun.
Pengarah Jabatan Keselamatan dan Kesihatan Pekerjaan (JKKP) Perak, Ir. Zamzurin Maarof berkata, mangsa yang cedera di kepala dan muka itu dihantar ke Hospital Raja Permaisuri Bainun (HRPB) untuk rawatan namun disahkan meninggal dunia.
Katanya, susulan kejadian itu, sepasukan pegawai penyiasat JKKP Perak telah dihantar ke lokasi kejadian untuk menjalankan siasatan terhadap kes berkenaan.
“Siasatan awal yang dijalankan mendapati mangsa merupakan mandur di tapak pembinaan berkenaan.
“Ketika kejadian, mangsa sedang memanjat tangga pada lori pengadun konkrit untuk memeriksa kualiti konkrit di dalam pengadun sebelum terjatuh pada ketinggian hampir dua meter,” katanya dalam kenyataannya di sini hari ini.-K! ONLINE


Dua warga emas ditahan cuba seludup 500 liter petrol
Oleh ROSLIZA MOHAMED

19 Februari 2021, 5:37 pm
TANAH MERAH – Dua lelaki warga emas ditahan selepas mereka dipercayai cuba menyeludup 500 liter minyak petrol ke negara jiran dengan menggunakan dua buah kereta di Pengkalan Haram Nurut, Bukit Bunga di sini hari ini.
Serbuan itu dijalankan oleh Kementerian Perdagangan Dalam Negeri dan Hal Ehwal Pengguna (KPDNHEP) cawangan Tanah Merah dan Batalion Ke-4 Rejimen Sempadan Angkatan Tentera Malaysia di kawasan itu pada pukul 8 pagi tadi.
Ketua Pegawai Penguatkuasa KPDNHEP Tanah Merah, Ahmad Azizi Abdul Kadir berkata, kegiatan tersebut dikesan ketika anggota tentera sedang melakukan rondaan di kawasan tersebut.
Katanya, sewaktu rondaan dijalankan, anggota KPDNHEP melihat dua buah kereta jenis Proton Wira dan Proton Iswara berada dalam keadaan mencurigakan.
“Siasatan mendapati, terdapat dua orang warga emas itu sedang memunggah tong-tong plastik dipercayai minyak petrol ke dalam kedua-dua buah kereta itu.
“Apabila melihat keadaan itu, kita telah menyerbu kawasan itu dan menahan dua lelaki warga emas masing-masing berusia 64 tahun,” katanya dalam satu kenyataan hari ini.


Aktiviti ‘sistem barter’ di Sungai Golok masih aktif
Oleh YATIMIN ABDULLAH

19 Februari 2021, 5:07 pm
PASIR MAS – Polis mengesan aktiviti tukar barang atau ‘sistem barter’ menggunakan botol atau bungkusan plastik yang ditarik menggunakan tali yang merentasi Sungai Golok masih lagi aktif di sempadan negara.
Pengarah Jabatan Keselamatan Dalam Negeri Dan Ketenteraman Awam (KDNKA) Bukit Aman, Datuk Seri Abd. Rahim Jaafar berkata, aktiviti itu dikesan oleh Pasukan Gerakan Am (PGA) yang melakukan Op Benteng Covid-19 dengan menjalankan pemantauan menggunakan dron.
Menurutnya, pemantauan berterusan sentiasa dilakukan oleh PGA bagi memastikan aktiviti tersebut tidak lagi dilakukan oleh penduduk setempat.
“Kita bimbang jika ada penduduk yang mengambil kesempatan untuk meletakkan barang-barang salah seperti dadah dengan menggunakan kaedah tersebut.
“Polis tidak akan berkompromi dengan pihak yang terlibat dengan aktiviti tersebut. Mereka yang melakukan aktiviti ini bakal berdepan dengan undang-undang,” katanya ketika ditemui pemberita ketik hadir meninjau situasi terkini kejadian runtuhan tebing di Kampung Pohon Chelagi di sini hari ini.
Akhbar Kosmo baru-baru ini melaporkan, penduduk di sempadan Malaysia-Thailand di sini yang gemar bertukar-tukar barang di Sungai Golok menggunakan botol atau bungkusan plastik yang ditarik menggunakan tali boleh berdepan tindakan.

Terdahulu, sebuah video TikTok yang memaparkan penduduk tempatan dan negara jiran itu sedang bertukar-tukar barang tular sejak beberapa hari lalu.
Video berdurasi 25 saat itu menunjukkan dua lelaki sedang menarik bungkusan plastik yang ditarik menggunakan tali.
Mereka dipercayai melakukan perbuatan itu untuk menukar barangan antara satu sama lain selepas kedua-dua negara menutup sempadan negara sejak penularan wabak Covid-19.
Difahamkan, aktiviti yang digelar tukar barang itu merangkumi kiriman wang, ubat-ubat dan surat menyurat. – K! ONLINE


24 premis bitcoin diserbu, mesin bernilai RM2.2 juta dirampas
Oleh ASLIZA MUSA

19 Februari 2021, 5:12 pm
IPOH – Sebanyak 1,554 unit mesin untuk aktiviti perlombongan bitcoin bernilai RM2.2 juta dirampas selepas polis menahan 25 lelaki dalam serbuan berasingan dari 1 Disember lalu hingga semalam.
Ketua Polis Perak, Datuk Mior Faridalathrash Wahid berkata, tangkapan itu dibuat selepas polis menyerbu 24 buah premis di tujuh daerah di negeri ini yang menjadikan lokasi tersebut sebagai tempat aktiviti perlombongan bitcoin.
Katanya, sindiket berkenaan juga didapati menjalankan kegiatan tersebut dengan mencuri arus elektrik hingga menyebabkan kerugian kepada Tenaga Nasional Berhad (TNB) dianggarkan berjumlah RM743,000 sebulan.
“Serbuan bersama TNB itu mendapati sindiket berkenaan telah membuat penyambungan haram ke atas bekalan kuasa elektrik ke bangunan yang dijadikan sebagai premis melombong bitcoin.
“Siasatan mendapati sindiket tersebut menyasarkan bangunan sunyi dengan membuat pengubahsuaian pendawaian ke atas premis berkenaan,” katanya dalam kenyataannya di sini hari ini.
Menurut beliau, siasatan juga mendapati sindiket berkenaan mampu mengaut keuntungan sehingga RM1.5 juta sebulan hasil daripada aktiviti itu.

Katanya, tangkapan ke atas semua suspek berusia 20 hingga 40 tahun itu dibuat selepas serbuan dilakukan di sekitar Ipoh, Taiping, Manjung, Kerian, Kampar, Perak Tengah dan Kuala Kangsar.
“Siasatan ke atas semua kes itu dibuat mengikut Seksyen 37(3) Akta Bekalan Elektrik 1990, Seksyen 379 dan Seksyen 427 Kanun Keseksaan.
“Orang ramai yang mengetahui terdapat individu atau premis melakukan kegiatan tersebut diminta menyalurkan maklumat kepada pihak polis untuk tindakan lanjut,” katanya. – K! ONLINE


Sekolah dibuka bermula 1 Mac 2021
Oleh ZULKIFLI MANZOR

19 Februari 2021, 5:23 pm
PETALING JAYA – Murid sekolah rendah bagi Pra Sekolah, Tahun 1 dan 2 di seluruh negara akan hadir ke sekolah bermula pada 1 Mac 2021.
Menteri Pendidikan, Datuk Dr. Mohd. Radzi Md. Jidin berkata, murid Tahun 3, 4, 5 dan 6 pula akan akan hadir ke sekolah bermula pada 8 Mac 2021.
Pelajar sekolah menengah akan kembali ke sekolah bermula 4 April depan.
“Tarikh pelajar sekolah menengah kembali ke sekolah pada 4 April 2021 bagi kumpulan A iaitu Johor, Kelantan, Terengganu dan Kedah.
“Manakala bagi Kumpulan B bermula 5 april 2021,” katanya pada sidang media yang diadakan secara langsung menerusi siaran televisyen hari ini. -K! ONLINE


Polis beri amaran penyalahgunaan dadah
Oleh MUHD AFIQ AL-HAFIZ MAT YUSOF

19 Februari 2021, 5:40 pm
KUALA LUMPUR -Seramai 62 individu telah ditahan membabitkan penyalahgunaan dadah ketika Sekatan Jalan Raya (SJR) Op-Covid-19 dari tempoh 13 Januari hingga 18 Februari tahun ini di ibu negara.
Ketua Polis Kuala Lumpur, Datuk Saiful Azly Kamaruddin berkata, 57 individu yang ditahan berusia dalam lingkungan 19 hingga 50 tahun manakala tiga tangkapan membabitkan remaja bawah umur 18 dan dua tangkpan berusia 51 tahun ke atas.
“Hasil saringan ujian urin mendapati, 53 individu positif dadah manakala sembilan lagi negatif.
“Kita juga berjaya membuat rampasan pelbagai jenis dadah seperti syabu, ganja, ketum dan heroin yang bernilai RM 12,993.25,” katanya ketika sidang akhbar di Ibu Pejabat Polis Kontinjen Kuala Lumpur di sini hari ini.
Mengulas lanjut, pihaknya memberi amaran keras terhadap pengguna jalan raya yang berniat untuk terlibat dalam kegiatan penyalahgunaan dadah.
“Kita akan melakukan SJR selama 24 jam setiap hari dan akan menugaskan pegawai dari bahagian narkotik untuk terlibat sama.

“Pegawai dan anggota dari bahagian narkotik ini merupakan individu terlatih dan mempunyai kepakaran dalam mengesan individu yang terlibat dalam penyalahgunaan dadah,” jelasnya. -K! ONLINE


Harga RON95, RON97 naik empat sen
Oleh NOR IDAYU BOSRO

19 Februari 2021, 5:03 pm
PUTRAJAYA – Harga runcit petrol RON95 naik empat sen kepada RM2.00 seliter berbanding RM1.96 bagi tempoh bermula tengah malam ini sehingga 26 Februari depan.
Kementerian Kewangan dalam satu kenyataan berkata, harga RON97 juga naik empat sen daripada RM2.26 kepada RM2.30 seliter.
“Harga runcit diesel pula kekal pada paras RM2.15 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.
Sebelum ini, Menteri Kewangan, Tengku Datuk Seri Zafrul Aziz berkata, had harga siling produk petrol RON95 dan diesel masing-masing ditetapkan pada paras RM2.05 dan RM2.15 seliter.
Ia bagi melindungi pengguna daripada kesan kenaikan harga minyak yang ketara apabila harga sebenar minyak di pasaran global meningkat. – K! ONLINE


JBPM Putrajaya sanitasi pusat peperiksaan SPM di 11 sekolah
Oleh MOHD. HUSNI MOHD. NOOR

19 Februari 2021, 5:10 pm
PUTRAJAYA – Jabatan Bomba dan Penyelamat (JBPM) Putrajaya melaksanakan sanitasi dan disinfeksi di 11 buah sekolah di sini khususnya yang akan digunakan sebagai pusat peperiksaan.
Pengarah JBPM Putrajaya, Penguasa Kanan Bomba I Hafizal Mohd. Razal berkata, pihaknya dipertanggungjawabkan untuk melaksanakan sanitasi dan disinfeksi itu sebagai persediaan peperiksaan Sijil Pelajaran Malaysia (SPM) bermula Isnin ini.
Beliau berkata, proses itu penting bagi memastikan keselamatan dan kesihatan pelajar yang akan menduduki SPM dari 22 Februari hingga 25 Mac depan.
“JBPM Putrajaya sentiasa komited dalam memberikan perkhidmatan yang terbaik kepada masyarakat bagi membendung penularan Covid-19 terutama kepada pelajar dan petugas SPM tahun ini.
“Justeru, dengan pelaksanaan sanitasi dan disinfeksi 11 sekolah sekitar Putrajaya pada hari ini dan semalam diharap dapat meredakan kebimbangan pelajar, petugas serta ibu bapa,” katanya menerusi kenyataan akhbar hari ini.
Hafizal berkata, pelaksanaan kerja-kerja sanitasi awam itu akan diteruskan secara berkala dengan memberikan fokus kepada sekolah-sekolah yang terbabit sehingga selesai SPM 2020 yang dijangka berakhir pada penghujung Mac depan.

Menurutnya, sehingga hari ini, JBPM Putrajaya telah melaksanakan 176 operasi sanitasi dan disinfeksi di 199 premis di sini.
“Ia termasuk pejabat-pejabat kerajaan, premis-premis swasta, kawasan perniagaan, sekolah, kuarters perumahan kerajaan dan perumahan-perumahan di sekitar Putrajaya,” katanya. – K! ONLINE


Siasatan dakwaan gangguan seksual selesai
Oleh MUHD AFIQ AL-HAFIZ MAT YUSOF

19 Februari 2021, 5:45 pm
KUALA LUMPUR – Siasatan ke atas anggota polis berhubung dakwaan gangguan seksual terhadap seorang wanita di Sekatan Jalan Raya (SJR) Jalan Duta selesai.
Ketua Polis Kuala Lumpur, Datuk Saiful Azly Kamaruddin berkata, kertas siasatan ke atas kes terbabit telah selesai dan akan dihantar ke Bukit Aman.
“Kertas siasatan berhubung dakwaan ini sudah lengkap dan kita akan menghantarnya ke Bukit Aman dalam minggu ini untuk tindakan lanjut,” katanya.
Beliau berkata demikian selepas sidang akhbar di Ibu Pejabat Polis Kontinjen Kuala Lumpur di sini hari ini.
Terdahulu, satu video berdurasi 1.28 saat tular selepas seorang wanita mendakwa diganggu secara seksual oleh seorang anggota polis di SJR Jalan Duta ketika dalam perjalanan pulang dari Wangsa Maju ke Shah Alam.
Kosmo! pada 17 Februari lalu melaporkan, polis akan memastikan siasatan berhubung kes gangguan seksual terhadap seorang wanita di Sekatan Jalan Raya (SJR) dapat diselesaikan dalam masa terdekat. -K! ONLINE


Kanak-kanak 4 tahun mati didera teman lelaki ibu
Oleh EDDY AQMAL MOHAMED HAMIDI

19 Februari 2021, 5:01 pm
KAJANG – Seorang lelaki dan teman wanitanya ditahan bagi membantu siasatan berhubung kematian seorang kanak-kanak lelaki berusia empat tahun dipercayai akibat didera di rumah mereka di sebuah pangsapuri di Semenyih di sini.
Ketua Polis Daerah Kajang, Asisten Komisioner Mohd. Zaid Hassan berkata, pihaknya dimaklumkan tentang kejadian oleh petugas di Jabatan Kecemasan Hospital Kajang kira-kira pukul 1.20 petang semalam.
“Menurut pengadu, mangsa dibawa dalam keadaan tidak sedarkan diri oleh ibunya dan pemeriksaan lanjut mendapati mangsa mengalami kecederaan di kemaluan dan terdapat kesan lebam di beberapa bahagian badan.
“Siasatan awal mendapati mangsa dipercayai telah dipukul oleh suspek lelaki yang juga merupakan teman lelaki ibunya sehingga mengakibatkan kanak-kanak berkenaan tidak sedarkan diri seterusnya dikejarkan ke hospital,” katanya menerusi satu kenyataan hari ini.
Menurut Mohd. Zaid, susulan laporan yang diterima, pihak polis telah membuat tangkapan ke atas ibu mangsa berusia 31 tahun dan teman lelaki wanita berkenaan berusia 28 tahun yang bekerja sebagai penarik kereta.
“Tangkapan dibuat kira-kira pukul 5.45 petang hari yang sama dan kini direman selama enam hari sehingga 24 Februari ini.

“Kes disiasat di bawah Seksyen 302 Kanun Keseksaan dan sesiapa yang mempunyai maklumat berhubung kejadian ini boleh menghubungi mana-mana balai polis terdekat atau berhubung terus dengan pegawai penyiasat kes, Asisten Superintendan Mohd. Faizal Amir di talian 011-33319871,” ujar beliau. – K! ONLINE


22 Jun pendengaran permohonan KPN, 3 lagi batal saman guru tadika
Oleh NUZULSHAM SHAMSUDDIN

19 Februari 2021, 5:42 pm
KUALA LUMPUR – Mahkamah Tinggi di sini hari ini menetapkan 22 jun ini bagi pendengaran permohonan Ketua Polis Negara (KPN) dan tiga pihak lain untuk membatalkan saman guru tadika, M. Indira Gandhi berhubung dakwaan Polis Diraja Malaysia (PDRM) gagal melaksanakan waran komital bagi menangkap bekas suami dan memulangkan anak perempuannya yang dilarikan lelaki itu.
Perkara itu dimaklumkan peguam Rajesh Nagarajan yang mewakili Indira ketika dihubungi di sini selepas pengurusan kes di hadapan Timbalan Pendaftar Mahkamah Tinggi Idamasliza Maarof yang berlangsung dalam talian hari ini.
Rajesh turut memberitahu, pada tarikh sama mahkamah turut menetapkan pendengaran  permohonan interogatori untuk mendapatkan perintah mahkamah, supaya KPN menjawab kesemua 48 soalan secara bertulis, melalui afidavit mengikut Aturan 26 Kaedah-Kaedah Mahkamah 2012.
“Pihak-pihak perlu memfailkan hujahan bertulis bagi kedua-dua permohonan itu pada 23 Mac ini manakala hujahan balas difailkan pada 6 April,” katanya.
Pada 11 Januari lalu, Indira memfailkan permohonan interogatori bagi mendapatkan perintah mahkamah, supaya KPN menjawab kesemua 48 soalan secara bertulis, melalui afidavit mengikut Aturan 26 Kaedah-Kaedah Mahkamah 2012.
Indira antara lain memohon KPN menjawab soalan berkaitan siasatan dijalankan termasuk lokasi bekas suaminya, yang sebelum ini dikenali sebagai K. Patmanathan yang didakwa berada di Selatan Thailand.

Pada 28 Oktober tahun lalu, Indira, 46, selaku plaintif memfailkan saman dengan menamakan KPN, PDRM, Kementerian Dalam Negeri (KDN) dan Kerajaan Malaysia, selaku defendan.
Dalam penyataan tuntutannya, Indira mendakwa defendan pertama iaitu KPN telah dengan sengaja dan cuai tidak menghiraukan perintah mandamus daripada Mahkamah Persekutuan kerana gagal membuat siasatan atau mengambil tindakan sewajarnya, untuk mengembalikan anaknya. -K!ONLINE


DJ radio gelakkan guru bertutur bahasa Inggeris dikecam netizen
Oleh NUR EMIRA SAIZALI

19 Februari 2021, 4:16 pm
PETALING JAYA – Gara-gara memuat naik video TikTok menggelakkan seorang guru bahasa Inggeris, seorang penyampai radio Hitz FM Sarawak menerima kecaman hebat daripada netizen hari ini.
Video memaparkan penyampai itu mentertawakan aksi seorang guru wanita yang sedang mengajar subjek Bahasa Inggeris untuk saluran DidikTV Kementerian Pendidikan Malaysia (KPM) disifatkan sebagai kurang ajar.
Rata-rata netizen tidak bersetuju dengan aksinya kerana berpendapat ada cara lain untuk menegur atau memperbaiki teknik pengajaran guru berkenaan.
“Hitz FM, adakah ini seorang penyampai awak? Sepatutnya memberi pendapat untuk penambahbaikan dan bukannya gelakkan dengan cara begitu.
“Apa yang dia lakukan adalah salah dan memberi contoh yang tidak baik terhadap organisasi anda,” tulis seorang netizen @danielhvqeem.
Sehingga kini, masih tiada kenyataan rasmi atau permohonan maaf daripada individu tersebut atau Hitz FM.

Difahamkan, video yang ditertawakan DJ berkenaan ialah slot sesi pembelajaran subjek bahasa Inggeris untuk murid tahun dua.
Dalam pada itu, netizen juga menggesa KPM memberi kursus penyiaran terhadap golongan pendidik yang bertugas untuk saluran tersebut agar perkara sama tidak berulang. – K! ONLINE


Kabinet Khas Darurat wajar dibentuk segera – Ahmad Zahid
Oleh NUR HUDA MUSA

19 Februari 2021, 4:38 pm
PETALING JAYA – Presiden UMNO, Datuk Seri Dr Ahmad Zahid Hamidi menyifatkan cadangan supaya Kabinet Khas Darurat dibentuk segera yang diutarakan Timbalan Speaker Dewan Rakyat ada kewajarannya.
Ahmad Zahid berkata, Kabinet Khas itu akan berfungsi dengan kuasa yang terhad sehingga proklamasi darurat berakhir bagi menjaga kepentingan negara dan rakyat.
“Saya baca surat Timbalan Speaker Dewan Rakyat, Datuk Seri Azalina Othman Said kepada Peguam Negara, Tan Sri Idrus Harun. Saya teliti hal yang dibangkitkan.
“Secara umum beliau menzahirkan rasa bimbang terhadap fungsi Parlimen sebagai proses semak dan imbang dalam sistem demokrasi negara digantung secara total berikutan proklamasi darurat,” katanya dalam satu hantaran di Facebook tadi.
Menurutnya, tanpa sebarang usaha dibenarkan dilakukan supaya fungsi Parlimen dapat diteruskan secara selamat termasuk secara maya seperti yang dilakukan negara demokrasi lain.
“Pada pandangan saya Azalina berhak menyuarakan kebimbangan itu memandangkan beliau merupakan Timbalan Yang di-Pertua Dewan Rakyat.

“Paling utama adalah urusan pentadbiran negara memerlukan semak dan imbang. Suara dan pandangan rakyat perlu diambil kira dalam setiap dasar atau keputusan yang mahu dibuat melalui wakil-wakil mereka yang telah dipilih dalam pilihan raya,” jelasnya.
Baru-baru ini, Azalina dalam sepucuk surat kepada Peguam Negara mempersoalkan sebab utama parlimen digantung sedangkan masih ada beberapa jalan penyelesaian yang boleh dilakukan bagi memastikan persidangan parlimen dapat diteruskan. – K! ONLINE


PPZ-MAIWP serahkan sumbangan kepada bomba Pantai Timur
Oleh MOHD. HUSNI MOHD. NOOR

19 Februari 2021, 3:53 pm
PUTRAJAYA – Nasib anggota bomba dan penyelamat yang terbabit yang terjejas akibat bencana banjir di Pantai Timur baru-baru ini mendapat perhatian Pusat Pungutan Zakat – Majlis Agama Islam Wilayah Persekutuan (PPZ-MAIWP).
Seramai 67 anggota bomba dan penyelamat yang terbabit dalam bencana banjir itu masing-masing menerima sumbangan wang tunai RM500 setiap seorang.
Majlis simbolik penyerahan sumbangan itu disempurnakan Ketua Pengawai Eksekutif PPZ-MAIWP, Ahmad Shukri Yusoff kepada Ketua Pengarah Jabatan Bomba dan Penyelamat, Datuk Seri Mohammad Hamdan Wahid, di Ibu Pejabat Jabatan Bomba dan Penyelamat Malaysia (JBPM) di sini, hari ini.
Menerusi kenyataan dikongsi di laman Facebook, PPZ-MAIWP berkata, setiap anggota yang terjejas akan menerima manfaat wang tunai sebanyak RM500 seorang.
“Ia membabitkan jumlah keseluruhan sumbangan sebanyak RM33,500.
“Pada pertemuan itu, beberapa perkara telah dibincangkan oleh pihak JBPM dan PPZ-MAIWP dalam memudahkan urusan untuk menjalankan misi bantuan kemanusiaan pada masa hadapan.

“Semoga bantuan yang disampaikan ini dapat memberikan sinar baru dan dalam pada masa yang sama mengurangkan bebanan yang ditanggung oleh mereka sekeluarga,” katanya. – K! ONLINE


Tular kenyataan bayar polis setiap bulan tidak benar
19 Februari 2021, 4:32 pm
PETALING JAYA- Polis Subang Jaya menafikan dakwaan seorang pengguna Facebook yang mendakwa membayar polis setiap bulan untuk tidak mengganggunya.
Ketua Polis Daerah Subang Jaya, Asisten Komisioner Abd. Khalid Othman berkata, hasil siasatan mendapati akaun Facebook tersebut didaftarkan atas nama seorang wanita Indonesia, Maghifirotul Fitriyah.
“Temubual bersama penama mendapati gambarnya telah disalahgunakan oleh pihak tidak bertanggungjawab dalam Facebook yang bukan miliknya.
“Penama Maghifirotul Fitriyah telah membuat laporan polis pada 17 Februari lalu membuat satu laporan polis bagi menafikan kenyataan yang dibuat didalam laman Facebook dan juga ada pihak tertentu yang menyalahgunakan gambar beliau bertujuan untuk memburuk-burukkan serta menjatuhkan imej PDRM khususnya dan khasnya Balai Polis Bandar Sunway,” katanya dalam satu kenyataan hari ini.
Jelas Abd. Khalid, pihaknya tidak berkompromi dengan sesiapa yang tidak bertanggungjawab bagi memburukkan dan mencemarkan imej polis.
“Tidak salah dalam keprihatinan masyarakat terhadap PDRM tetapi biarlah kenyataan yang dikeluarkan boleh memberi manfaat bersama,” ujarnya. – K! ONLINE


PDRM perketat kawalan di Kampung Pohon Chelagi
Oleh YATIMIN ABDULLAH

19 Februari 2021, 4:26 pm
PASIR MAS – Polis Diraja Malaysia (PDRM) akan memperketat kawalan di kawasan runtuhan tebing Sungai Kelantan dekat Kampung Pohon Chelagi di sini bagi mengelakkan orang ramai terus menghampiri lokasi berisiko itu.
Pengarah Jabatan Keselamatan Dalam Negeri Dan Ketenteraman Awam (KDNKA) Bukit Aman, Datuk Seri Abd.Rahim Jaafar berkata, langkah itu susulan beberapa retakan baru dikesan di kawasan tersebut.
Menurutnya, polis akan menilai semula radius lokasi larangan masuk ke kawasan itu dan perkara tersebut akan diumumkan oleh PDRM Kelantan selepas menerima saranan daripada Jabatan Kerja raya (JKR).
“Buat masa ini, PDRM telah mengeluarkan arahan dan larangan kepada orang awam supaya menjauhi lokasi runtuhan.
“Kita juga telah membuka pos Pusat Kawalan Tempat Kejadian (PKTK) sejak kelmarin untuk membuat pemantauan secara berterusan berkaitan dengan insiden tersebut selain memastikan kawasan itu berada dalam keadaan selamat,” katanya ketika ditemui pemberita selepas meninjau runtuhan tebing yang berlaku di kawasan berkenaan hari ini.
Hadir sama, Timbalan Pengarah KDNKA, Datuk Kashuadi Ali ; Ketua Polis Kelantan Datuk Shafien Mamat ; Komander Briged Tenggara Pasukan Gerakan Am (PGA), Senior Asisten Komisioner Hassan Basri Ahmad Safar dan Ketua Polis Daerah Pasir Mas, Asisten Komisioner Mohamad Roy Suhaimi Sharif.

Abd.Rahim memberitahu, PDRM sudah mengeluarkan penduduk di kawasan sekitar supaya tiada kemalangan sekiranya runtuhan berlaku.
Katanya, lokasi tersebut juga sudah dikategorikan sebagai zon larangan kepada orang awam. – K! ONLINE


Siasatan terhadap Annuar Musa selesai
Oleh MUHD AFIQ AL-HAFIZ MAT YUSOF

19 Februari 2021, 4:59 pm
KUALA LUMPUR – Siasatan terhadap Menteri Wilayah Persekutuan, Tan Sri Annuar Musa berhubung dakwaan tidak mematuhi prosedur operasi standard (SOP) Perintah Kawalan Pergerakan (PKP) telah lengkap.
Ketua Polis Kuala Lumpur, Datuk Saiful Azly Kamaruddin berkata, pihaknya telah menghantar kertas siasatan berhubung kes tersebut ke Bukit Aman hari ini.
“Siasatan berhubung kes ini telah lengkap dan kita juga telah menghantar kertas siasatan ke Bukit Aman untuk tindakan lanjut,” katanya selepas sidang akhbar di Ibu Pejabat Polis Kontinjen Kuala Lumpur di sini hari ini.
Ketika ditanya mengenai kritikan beberapa pihak yang mempersoal mengapa Annuar tidak dikompaun seperti pesalah ingkar PKP lain, beliau enggan mengulas lanjut.
Kosmo! pada Rabu lalu melaporkan, polis telah memanggil Menteri Wilayah Persekutuan, Tan Sri Annuar Musa dan beberapa individu lain termasuk penganjur untuk dirakam percakapan.
Terdahulu, tular gambar Annuar bersama enam individu lain duduk di meja ketika menikmati jamuan.

Difahamkan, gambar tersebut dipercayai diambil ketika beliau hadir ke Program Pertanian Bandar Wilayah Persekutuan di Kebun Komuniti Bandar, Persatuan Penduduk Program Perumahan Rakyat (PPR) Seri Malaysia, Desa Petaling pada 13 Februari lalu. – K! ONLINE


Kilang proses ayam beku didenda lagi RM35,000
Oleh MOHD YUNUS YAKKUB

19 Februari 2021, 4:42 pm
KLANG – Kedegilan sebuah kilang memproses ayam sejuk beku yang terus membuang sisa buangan melebihi had piawai mengundang padah apabila didenda RM35,000 oleh Mahkamah Sesyen di sini, hari ini.
Hakim Razali Ariffin menjatuhi hukuman itu selepas syarikat berkenaan selaku Orang Kena Saman (OKS) diwakili pengurusnya berusia 56 tahun mengaku bersalah selepas pertuduhan dibacakan jurubahasa mahkamah.
Kilang berlesen yang beroperasi sejak 2003 itu pernah didenda sebanyak RM15,000 pada tahun 2012 atas kesalahan sama.
Mengikut pertuduhan, syarikat itu didapati melepaskan efluen perindustrian iaitu kandungan pepejal terampai yang mempunyai kepekatan sebanyak 190 miligram perliter (mg/l) melebihi had kepekatan yang dibenarkan iaitu 100 mg/l.
Ini seterusnya telah melebihi had piawai bagi satu parameter di bawah Peraturan 11(1)(b), Peraturan-Peraturan Kualiti Alam Sekeliling (Efluen Perindustrian) 2009 dengan kesalahan dilakukan di Tanjung Karang, dekat sini pada pukul 10.25 pagi, 27 Februari 2019.
Sabit kesalahan membawa hukuman penjara sehingga lima tahun atau denda tidak melebihi RM100,000, atau kedua-duanya.

Pendakwaan dikendalikan Pegawai Pendakwa Jabatan Alam Sekitar Selangor, Nor Faizura Mohd. Ali dan Mohd. Ridzuan Zainal meminta hukuman setimpal berdasarkan pertimbangan ke atas kepentingan awam.
Bagaimanapun, Peguam Datuk Jasbeer Singh Kaura dan Nur Afifah Mat Swadi mewakili OKS memohon hukuman ringan berbentuk denda sahaja dikenakan ke anak guam mereka. – K! ONLINE


Suami yang banyak dorong ke arah agama – Hannah Delisha
Oleh MOHD. HAIKAL ISA

19 Februari 2021, 4:06 pm
PETALING JAYA – Pelakon Hannah Delisha mendedahkan suaminya, Imam Shah, merupakan individu yang banyak mendorong dirinya lebih cenderung ke arah keagamaan.
Hannah atau nama lengkapnya, Hannah Adlina Blackburne Birch, turut meminta maaf kerana mengejutkan ramai dengan berita pernikahan, semalam.
Tegasnya, dia bukan mahu menyembunyikan perkara sebenar tetapi pendekatan tersebut diambil memandangkan selama ini dia sangat menjaga privasi terutama dalam hal peribadi.
“Minta maaf sebab saya memang kurang selesa berkongsi hal peribadi. Memang tak pernah nak kongsi dalam media sosial tentang percintaan selama ini. Bagi saya, biarlah kita sah dahulu barulah kita akan kongsi. Kita dahulukan yang wajib. Itu yang lebih utama,” katanya menerusi satu kenyataan media hari ini.
Berkongsi sedikit latar belakang suaminya, Hannah Delisha mengakui telah lama mengenali Imam Shah sejak mereka berlakon bersama di Singapura lima tahun dahulu.
“Saya kenal Imam masa kita menjalani penggambaran sebuah drama episod yang bertajuk Faculty di Singapura lima tahun lepas. Imam seorang yang sangat penyabar, penyayang, dan kelakar. Dialah yang sebenarnya banyak mendorong saya untuk lebih cenderung ke arah keagamaan dan Alhamdulillah sekarang sedikit sebanyak adalah hasil bimbingan Imam juga,” katanya.

Kenyataan tersebut sekali gus mengiakan pertanyaan media sebelum ini mengusik perubahan imej Hannah antaranya didorong perancangan untuk menamatkan zaman bujang. Hannah bagaimanapun perkara tersebut.
“Saya pohon semua untuk mendoakan kebahagiaan rumah tangga kami dan teruslah menyokong kerjaya. Majlis bersanding kita akan umumkan nanti. Insya-Allah kami buat secara bersederhana sahaja untuk keluarga dan teman rapat. Tentang tarikh, Hannah tak boleh nak beritahu lagi sebab biarlah kes Covid-19 yang sedang menular di seluruh dunia ini tamat dahulu. Bila keadaan kembali normal, barulah kami akan kongsi tarikh majlis bersanding,” tambahnya.
Selain rumah tangga yang baru dibina, perancangannya untuk tahun ini adalah untuk fokus ke arah nyanyian dan V-Log  menerusi YouTube.
“Saya sebenarnya sedang sibuk mempromosikan single baharu berjudul Terlalu Mudah. Untuk bidang lakonan, saya takkan tinggal, cuma akan lebih memilih naskah yang sesuai dengan penampilan sekarang.
“Saya pun akan sibuk sikit dengan bisnes baharu. Nak cuba rezeki dalam bidang perniagaan pula. Insya-Allah tak lama lagi saya akan keluarkan rangkaian pakaian Ready To Wear dan eksklusif berjenama Délicia. Sekarang masih dalam peringkat pemilihan material dan rekaan. Insya-Allah, kalau tiada aral melintang saya jangkakan semuanya akan siapkan dalam beberapa bulan lagi,” ujarnya.
Terdahulu, Hannah Delisha, 25 sah bergelar isteri kepada Muhammad Imam Shah yang juga merupakan seorang pelakon dari Singapura pada 18 Februari iaitu genap lima tahun selepas menjalin hubungan sejak tahun 2016.
Pernikahan pasangan itu  didaftarkan di Registry of Marriage atau Biro Lesen Perkahwinan Singapura.
Majlis secara kecil-kecilan yang diadakan di negara kelahiranya itu diadakan secara tertutup dan hanya dihadiri beberapa ahli keluarga daripada pihak keluarga kedua-dua keluarga. – K! ONLINE


Kenderaan peneroka NASA mendarat di Marikh
Oleh KOSMO!

19 Februari 2021, 4:03 pm
WASHINGTON –  Pentadbiran Aeronautik dan Angkasa Kebangsaan (NASA)  mengesahkan kenderaan penjelajahan milik agensi berkenaan selamat mendarat di permukaan Planet Marikh sekitar pukul 3.55 petang (waktu tempatan), semalam.
Menurut  agensi berita AFP, NASA lega apabila kenderaan tersebut berjaya melalui  fasa pendaratan berisiko atau dikenali sebagai ‘detik tujuh minit paling menakutkan’.
Berita pendaratan itu disahkan oleh ketua misi tersebut, Swati Mohan yang diiringi sorakan anggota-anggota di ibu pejabat Makmal Pendorongan Jet NASA di Pasadena, California.
Ini merupakan rover kelima pernah mendarat di permukaan Marikh di mana pencapaian pertama berlaku pada 1997.
Rover tersebut adalah seberat satu tan, dilengkapi lengan robot sepanjang dua meter, mempunyai 19 kamera, dua mikrofon dan beberapa instrumen canggih bagi membantu tujuan saintifiknya.
Kenderaan penerokaan ini akan berusaha mengumpulkan 30 sampel batu dan tanah Marikh, menyimpannya di dalam tabung tertutup sebelum dihantar pulang ke Bumi sekitar tahun 2030-an untuk analisis makmal.

“Persoalan mengenai kewujudan kehidupan di luar Bumi adalah salah satu soalan paling asas dan penting yang akan kita rungkaikan menerusi kajian sampel tersebut,,” kata ahli geologi NASA, Katie Stack Morgan. – AFP


Geng Ayoi Gombak tumpas
Oleh MUHD AFIQ AL-HAFIZ MAT YUSOF

19 Februari 2021, 4:35 pm
KUALA LUMPUR – Berselindung disebalik perniagaan ayam goreng dan vape, dua peragut ditahan di sekitar Gombak dekat sini pada 26 Januari lalu.
Difahamkan, kegiatan kedua-dua lelaki yang berusia 31 dan 35 tahun itu berjaya dihidu pihak berkuasa hasil risikan Jabatan Siasatan Jenayah Kuala Lumpur.
Ketua Polis Kuala Lumpur, Datuk Saiful Azly Kamaruddin berkata, bagi mengaburi pandangan pihak berkuasa, seorang suspek menjalankan perniagaan menjual makanan manakala seorang lagi menjual vape.
“Kedua-dua suspek ini merupakan ahli kumpulan Geng Ayoi Gombak yang aktif melakukan jenayah ragut sejak tahun 2018.
“Modus operandi mereka ialah mensasarkan penunggang atau pembonceng wanita yang memakai rantai dan gelang emas,” katanya ketika sidang akhbar di Ibu Pejabat Polis Kontinjen Kuala Lumpur di sini hari ini.
Tambahnya, kedua-dua suspek akan bergerak serentak dengan menggunakan motosikal untuk meragut di sekitar ibu negara.

Mengulas lanjut, hasil ragut kemudiannya akan dijual secara haram kepada seorang lelaki warga tempatan yang dikenali sebagai Angah.
“Individu yang dikenali sebagai Angah yang masih bebas ini merupakan satu-satunya pembeli emas tetap untuk kumpulan ini dengan harga RM190 segram.
“Suspek kemudian akan meleburkan emas berkenaan sebelum dijual kepada peraih emas dan bukan di kedai emas,” jelasnya. – K! ONLINE


[VIDEO] “Saya sedia untuk dibicarakan” – Syed Shah Iqmal
Oleh NUZULSHAM SHAMSUDDIN

19 Februari 2021, 3:13 pm
PETALING JAYA –  Pendakwah selebriti Syed Shah Iqmal Syed Mohammad Shaiful memberitahu bahawa dia bersedia untuk menjalani perbicaraan terhadap pertuduhan yang dipertuduhkan ke atasnya.
Syed Shah Iqmal, 26,  ketika ditemui buat kali pertama di mahkamah hari ini selepas dituduh pada Disember tahun lalu berkata, dia bersyukur kerana setakat ini masih berada dalam keadaan sihat dan baik.
“Of course (sudah tentu) saya sedia untuk dibicarakan, insyallah kepada yang mendoakan dan menyokong saya dari awal sampai ke hari ini. Saya ok, alhamdulilah makin gemuk dan makin berisi ,”  katanya ringkas ketika ditanya sama ada bersedia dibicarakan atau tidak.
Terdahulu semasa prosiding di Mahkamah Sesyen di hadapan Hakim Jamaludin Mat dan Mahkamah Majistret di hadapan Majistret Muhammad Iskandar Zainol kedua-dua mahkamah itu mahkamah menetapkan 19 Mac ini bagi sebutan semula kes.
Peguam yang mewakili Syed Shah Iqmal,  Syed Amirul Syed Edros ketika ditemui memaklumkan sebutan semula kes itu berikutan kertas siasatan kes tidak dibawa ke mahkamah pada hari ini.
Pada 10 Disember tahun lalu, Syed Shah Iqmal mengaku tidak bersalah bagi dua pertuduhan di dua mahkamah di sini.

Di Mahkamah Sesyen, Syed Shah Iqmal didakwa atas pertuduhan melakukan persetubuhan yang bertentangan dengan aturan tabii terhadap seorang wanita yang juga penuntut kolej swasta berusia 22 tahun.
Perbuatan itu didakwa dilakukan di sebuah rumah di Damansara Perdana antara pukul 3 pagi hingga 4 pagi pada 17 Oktober 2020 dan pendakwaan dikemukakan mengikut Seksyen 377B Kanun Keseksaan.
Sementara itu, di Mahkamah Majistret pendakwah tersebut didakwa atas pertuduhan menggunakan kekerasan jenayah terhadap mangsa sama dengan maksud hendak mencabul kehormatannya di tempat, waktu dan tarikh yang sama mengikut Seksyen 354 Kanun Keseksaan. – K! ONLINE


Nelayan PD tuntut pampasan ke atas Projek MIF2
Oleh ZAKKINA WATI AHMAD TARMIZI

19 Februari 2021, 3:03 pm
PORT DICKSON – Nelayan-nelayan di Port Dickson menyuarakan bantahan terhadap pembangunan projek Kemudahan Import Marin 2 (MIF2) di perairan Port Dickson yang dipercayai telah dimulakan sejak sebulan lalu.
Bantahan tersebut atas alasan projek berkenaan dilihat akan menjejaskan pendapatan nelayan kerana ia akan menyebabkan kawasan aktiviti perikanan menjadi semakin sempit dan kecil.
Pengerusi Persatuan Nelayan Kawasan Port Dickson, Mohd. Zulkifli Mohd. Taib berkata, pihaknya juga telah mengadakan perbincangan dengan pihak Petron Refinery berkenaan hal tersebut termasuk berkaitan pampasan terhadap nelayan namun tiada keputusan positif.
“Projek ini akan menyebabkan kawasan penangkapan ikan terganggu termasuk peralatan menjaring ikan tersangkut dan dilanggar kapal yang melalui kawasan terbabit. Kami akan mengalami kerugian yang tinggi, lebih-lebih lagi perairan Port Dickson ini kawasan yang sempit kesan daripada kemusnahan itu merosakkan struktur dasar laut.
“Kami bergantung sepenuhnya ke atas sumber laut dan tentunya punca pendapatan terjejas kerana sumber tangkapan terancam. Pemasangan paip-paip di dasar laut merosakkan struktur dasar laut, proses berkenaan juga menyebabkan sisa toksik dan gas ammonia keluar dari dasar laut yang telah mendap,” katanya.
Dia berkata demikian dalam sidang akhbar selepas menyerahkan memorandum Persatuan Nelayan Port Dickson kepada pihak Petron Refinery ke atas projek MIF2 di Taman Mikamas dekat sini hari ini.

Sementara itu, Mohd. Zulkifli memberitahu, baru-baru ini pihaknya dimaklumkan tentang tiada sebarang pampasan atau imbuhan ganti rugi daripada pihak Petron Refinery kepada pihak nelayan berikutan pelaksanaan projek berkenaan.
“Dua minggu lalu, pihak Petron Refinery ada memaklumkan secara bersemuka dengan pihak persatuan bahawa mereka tidak dapat membayar pampasan kepada nelayan sebaliknya hanya mampu menjalankan program tanggungjawab sosial korporat (CSR) seperti membantu nelayan dan mengecat bangunan.
“Nilai pampasan yang kami minta adalah sebanyak RM6.5 juta, ia tidak begitu banyak kerana lokasi projek tersebut boleh menjejaskan pendapatan nelayan selama-lamanya, kami harapkan jika mahu diteruskan projek ini perlu ada situasi menang-menang di antara kedua-dua belah pihak,” katanya yang memberitahu seramai 362 ahli Persatuan Nelayan Kawasan Port Dickson dijangka terjejas dengan projek berkenaan.
Dalam pada itu, Mohd. Zulkifli memaklumkan, pihaknya juga ada mengadakan perbincangan dengan kerajaan negeri berkenaan isu ini namun belum ada apa-apa perkebangan
“Pihak persatuan juga telah memaklumkan kepada pihak Majlis Perbandaran Port Dickson (MPPD) dan masih menunggu maklum balas. Kami sedang menunggu mesyuarat kali kedua nanti bersama kerajaan negeri bagi mengetahui keputusan berkenaan projek ini,” katanya. – K! ONLINE


Agong perkenan aktiviti mengimarahkan masjid, surau di kawasan PKPB Wilayah Persekutuan
Oleh MOHD. HUSNI MOHD. NOOR

19 Februari 2021, 3:30 pm
PUTRAJAYA – Jabatan Agama Islam Wilayah Persekutuan (Jawi) mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk membenarkan beberapa aktiviti mengimarahkan masjid, surau dan surau Jumaat di kawasan pelaksanaan Perintah Kawalan Pergerakan Bersyarat (PKPB) Wilayah-Wilayah Persekutuan.
Pengarah Jawi, Datuk Mohd. Ajib Ismail berkata, antara aktiviti dibenarkan termasuk tazkirah dan zikir munajat; kuliah Subuh; majlis akad nikah dan solat hajat.
Beliau berkata, pihaknya menetapkan tazkirah dan zikir munajat dibenarkan selepas solat Maghrib hingga masuk waktu Isyak setiap hari secara berselang-seli dengan mengehadkan bilangan jemaah kepada 50 peratus kapasiti dewan solat utama masjid, surau Jumaat dan surau dengan penjarakan fizikal 1.5 meter.
“Selain itu, kuliah Subuh turut dibenarkan namun tidak melebihi 30 minit dengan penjarakan fizikal 1.5 meter.
“Manakala, majlis akad nikah pula dibenarkan dengan kehadiran tidak melebihi 30 orang tertakluk kepada keluasan dewan solat utama masjid dengan penjarakan fizikal 1.5 meter,” katanya dalam kenyataan akhbar hari ini.
Mohd. Ajib berkata, solat hajat, bacaan Yaasin, doa munajat dan tahlil setiap malam Jumaat juga dibenarkan dengan penjarakan fizikal 1.5 meter.

Beliau berkata, Jawi turut membenarkan  solat hajat selepas Maghrib pada setiap malam dan selepas solat Jumaat dengan penjarakan fizikal 1.5 meter. – K! ONLINE


Penghantar makanan Food Panda maut terbabas
Oleh ZAKKINA WATI AHMAD TARMIZI

19 Februari 2021, 3:05 pm
SEREMBAN – Seorang penghantar makanan Food Panda maut selepas motosikal yang ditungganginya hilang kawalan lalu terbabas dan melanggar tembok dalam kejadian di Bulatan Perbandaran (berdekatan Balai Bomba Nilai), Nilai dekat sini malam semalam.
Ketua Polis Daerah Nilai, Superintenden Mohd. Fazley Ab Rahman berkata, dalam kejadian pukul 9.10 malam itu, mangsa, Muhamad Haiqal Faiz Shaffre, 19, mengalami kecederaan di kepala dan meninggal dunia di tempat kejadian.
“Siasatan awal di tempat kejadian telah dijalankan mendapati mangsa yang menunggang motosikal jenis Modenas Kriss dari arah Bandar Baru Nilai menuju ke Universiti Sains Islam Malaysia (USIM), sampai di tempat kejadian telah hilang kawalan lalu terbabas dan melanggar tembok bahagian tengah bulatan dan jatuh di atas jalan.
“Mangsa telah disahkan meninggal dunia di lokasi kemalangan dan mayat dibawa ke Unit Forensik, Hospital Tuanku Ja’afar, Seremban untuk tujuan bedah siasat,” katanya dalam kenyataan hari ini.
Menurut Mohd. Fazley lagi, siasatan lanjut masih dijalankan oleh pihak polis mengikut Seksyen 41(1) Akta Pengangkutan Jalan 1987.
Kemalangan maut semalam merupakan kejadian kedua berturut-turut melibatkan penghantar makanan Food Panda selepas seorang penghantar makanan syarikat yang sama meninggal dunia selepas dilanggar sebuah kereta dipandu warga emas dalam kejadian di simpang tiga, Jalan AST 6, dekat sini malam kelmarin.


Skim mySalam bayar tuntutan RM108 juta sejak diperkenal
19 Februari 2021, 1:53 pm
PETALING JAYA- Skim perlindungan kesihatan B40, mySalam telah membayar RM108 juta tuntutan juta tuntutan membabitkan 80,389 rakyat golongan B40 sejak diperkenal pada Januari 2019.
Ketua Skim mySalam, Khairul Anuar Che Yeop berkata, RM11.5 juta dibayar dan 5,389 individu B40 telah dibantu pada 2019 manakala untuk tahun lalu, RM96.2 juta telah dibayar kepada 75,000 individu.
“Peningkatan tahun-ke-tahun yang mendadak sebanyak 733 peratus dari segi jumlah
tuntutan dibayar bagi tempoh 2019 hingga 2020 menunjukkan bahawa kesedaran umum akan skim ini telah meningkat selaras dengan tempoh pelaksanaan skim.
“Bagi liputan manfaat tuntutan Covid-19 pula, mySalam telah membayar sejumlah RM35 juta sehingga kini sejak manfaat tersebut diperkenalkan pada Mac 2020,” katanya dalam satu kenyataan hari ini.
Ujar beliau, syarikat Great Eastern Takaful Berhad selaku pengelola skim sedang membuka kios mySalam di hospital-hospital kerajaan di seluruh negara bagi membolehkan pengisian borang dan perkhidmatan bantuan tuntutan kepada mereka yang layak.
“Matlamat kami adalah untuk memastikan semua yang layak untuk mendapat bantuan terutamanya bagi mereka yang ingin membuat tuntutan, dapat dibantu melalui pelaksanaan skim ini.

“Kita hendak bantu mereka yang terkesan dengan cabaran pada mutakhir ini pada saat ia amat diperlukan,” jelas beliau.
Setakat ini, terdapat seramai enam juta rakyat Malaysia layak menerima bantuan mySalam.
Di bawah skim mySalam, sebanyak RM8,000 dibayar tunai apabila penerima mySalam didiagnos dengan satu daripada 45 penyakit kritikal yang dilindungi.
Manakala bagi mereka yang dimasukkan ke wad hospital kerajaan, tentera atau universiti layak menerima elaun gantian pendapatan sebanyak RM50 sehari, sehingga maksimum RM700 setahun. – K! ONLINE


Peruntukan segera RM100,000, pasang kanvas kalis air di Pasir Mas
Oleh YATIMIN ABDULLAH

19 Februari 2021, 3:07 pm
PASIR MAS – Kementerian Alam Sekitar dan Air (KASA) meluluskan peruntukkan segera sebanyak RM100,000 untuk kerja-kerja pemasangan kanvas kalis air bagi menutup kawasan runtuhan tebing Sungai Kelantan di Kampung Pohon Chelagi.
Timbalan Menterinya, Datuk Dr. Ahmad Masrizal Muhammad berkata, langkah itu bertujuan mengekang pergerakan tanah yang lebih serius berlaku di kawasan tersebut.
“Kita akan pasang segera kanvas kalis air itu supaya tiada pergerakan tanah berlaku. Kerja-kerja menutup runtuhan itu melibatkan kawasan seluas 4,360 meter persegi.
“Situasi itu akan memudahkan lagi proses kajian yang akan dilakukan selepas ini,” katanya ketika ditemui pemberita selepas meninjau runtuhan tebing yang berlaku di kawasan berkenaan hari ini.
Hadir sama, Ahli Parlimen Pasir Mas, Ahmad Fadhli Shaari, Pengarah Jabatan Pengairan dan Saliran (JPS) Kelantan, Kamal Mustapha dan Ketua Polis Daerah Pasir Mas, Asisten Komisioner Mohammad Roy Suhaimi Sharif.
Akhbar Kosmo! hari ini melaporkan, empat buah rumah penduduk di Kampung Pohon Chelagi di sini ranap apabila runtuh ke bawah cerun dalam kejadian runtuhan tebing Sungai Kelantan kelmarin.

Selain itu, Ahmad Fadhli menegaskan bahawa kerja-kerja mengorek pasir di kawasan tebing Sungai Kelantan di bandar Pasir Mas ditangguhkan susulan kejadian tebing tebing runtuh. – K! ONLINE


PKP – Kes lemas dan kebakaran terbuka menurun ketara
Oleh ABDUL RASHID ABDUL RAHMAN

19 Februari 2021, 3:10 pm
KUANTAN -Pelaksanaan Perintah Kawalan Pergerakan (PKP) turut memberikan kesan positif kepada insiden lemas dan kes kebakaran terbuka di negeri ini yang menunjukkan penurunan ketara pada tahun lalu.
Pengarah Jabatan Bomba dan Penyelamat Malaysia (JBPM) Pahang, Ir. Wan Mohammad Zaidi Wan Isa berkata, berbanding pada tahun sebelumnya kes lemas pada 2020 menurun sebanyak 51 peratus manakala kebakaran terbuka turun sebanyak 46 peratus.
“Pada 2019 sebanyak 23 kes lemas direkodkan manakala pada 2020 sebanyak kepada 13 kes direkodkan manakala kes kebakaran terbuka pada 2020 turun kepada 924 kes berbanding 1,740 pada tahun sebelumnya.
“Kemungkinan penurunan dalam tempoh 2020 ini adalah disebabkan PKP yang mana ramai orang duduk di rumah dan tidak keluar untuk aktiviti rekreasi dan sebagainya,”katanya ketika ditemui di Ibu Pejabat JBPM Pahang di sini, baru-baru ini.
Menurut Wan Mohammad Zaidi, dalam tempoh tiga tahun bermula 2018 sebanyak 62 kes lemas direkodkan di seluruh negeri melibatkan kawasan pantai, pembentung, sungai, tasik dan air terjun.
Katanya, daripada jumlah itu kes lemas tertinggi direkodkan di kawasan sungai iaitu sebanyak 41 kes diikuti lemas di air terjun sebanyak 11 kes dan lemas di pantai sebanyak tujuh kes.

Dalam pada itu katanya, bagi kes kebakaran terbuka pula jumlah kes kebakaran terbuka yang direkodkan dalam tempoh tiga tahun bermula 2018 ialah sebanyak 3,737 kes di seluruh negeri.
Katanya, dalam tempoh tersebut daerah Kuantan merekodkan kes tertinggi sebanyak 1,766 kes diikuti Pekan sebanyak 643 kes dan Temerloh sebanyak 334 kes.
“Jumlah kes kebakaran terbuka pada 2018 adalah sebanyak 1,073 dan meningkat kepada 1,740 kes pada 2019 tetapi berlaku penurunan pada 2020 kepada 924 kes,”ujarnya. – K! ONLINE


Vaksin Sinovac tiba Sabtu depan
Oleh NOR IDAYU BOSRO

19 Februari 2021, 3:24 pm
PUTRAJAYA – Bekalan pertama vaksin Sinovac dijangka akan tiba di negara ini pada hari Sabtu depan, sehari selepas Program Imunisasi Covid-19 Kebangsaan dimulakan.
Menteri Sains, Teknologi dan Inovasi, Khairy Jamaluddin Abu Bakar berkata, vaksin tersebut akan dihantar secara pukal untuk proses pengisian dan pembotolan (fill and finish) yang akan dikendalikan oleh Pharmaniaga Bhd.
“Sebagai tambahan kepada bekalan vaksin Pfizer, bekalan pertama vaksin Sinovac akan tiba 27 Februari ini,” katanya menerusi Twitter rasmi beliau.
Khairy Jamaluddin berkata, Bahagian Regulatori Farmasi Negara (NPRA) di bawah Kementerian Kesihatan kini sedang meneliti penyerahan regulatori Sinovac.
Pharmaniaga sebelum ini dilaporkan menandatangani perjanjian dengan Sinovac (Sinovac Life Sciences Co Ltd) iaitu syarikat dari China yang membangunkan vaksin Covid-19 untuk pembekalan 14 juta dos vaksin secara pukal bagi menjalankan proses pembotolan di Malaysia.
Projek pembotolan itu akan dilaksanakan oleh PLS di kilang SVI berteknologi tinggi yang diubah suai. – K! ONLINE


Netizen kecam tindakan racun 7 ekor anjing liar
Oleh EDDY AQMAL MOHAMED HAMIDI

19 Februari 2021, 3:48 pm
PETALING JAYA – Penduduk di sebuah taman perumahan di Taman Medan di sini dikejutkan dengan penemuan tujuh bangkai anjing liar dalam keadaan mulut berbuih dipercayai akibat diracun pagi tadi.
Persatuan Haiwan Malaysia menerusi satu kenyataan di Facebook berkata, kesemua anjing yang ditemui mati itu adalah anjing liar yang sering berlegar di kawasan tersebut untuk meminta makanan.
“Adalah diakui bahawa terdapat golongan yang tidak selesa dengan anjing jalanan. Namun mematikan anjing jalanan secara membunuh begini merupakan hal yang diluar sifat kemanusiaan.
“Sekiranya anjing jalanan ini dianggap ancaman, penduduk tiada hak mengambil tindakan membunuh secara bersendiri. Libatkan Pihak Berkuasa Tempatan (PBT) untuk tangkapan secara berkaedah dan berperikemanusiaan yang ditetapkan dalam Akta Kerajaan Tempatan 1976,” kata kenyataan itu hari ini.
Jelasnya, menerusi aktiviti tangkapan oleh PBT, ia memberi ruang kepada anjing liar mendapat pembelaan untuk dituntut oleh mana-mana penanggungjawab yang mahu mengambil tugas memeliharanya.
“Kami kini dalam usaha untuk rakaman kamera litar tertutup (CCTV) pelaku yang melakukan kerja meracun untuk membunuh anjing-anjing di Taman Medan ini dan ia akan disiarkan sekiranya dirasakan bersesuaian sebagai pengajaran kepada semua.

“Manakala jika cukup bukti dan terlihat pelaku, kes akan dirujuk pihak berkuasa kerana sengaja membunuh dan mendatangkan sengsara kepada anjing jalanan mengikut peruntukkan undang-undang haiwan sedia ada,” tegasnya.
Sementara itu, rata-rata pengguna Facebook mengecam tindakan kejam yang disifatkan sebagai tidak berperikemanusiaan itu.
Seorang pengguna Facebook dengan nama Ryna Purple mengecam tindakan meracun anjing liar itu dan berharap individu yang melakukannya mendapat pembalasan.
“Sombong betul perangai, dunia ini luas dan tidak akan miskin pun jika sedekah sedikit makanan untuk haiwan jalanan ini.
“Tunggulah pembalasan tuhan untuk orang yang sombong, kejam dan kedekut macam ini,” luahnya.
Terdahulu, Persatuan Haiwan Malaysia telah memuat naik beberapa keping gambar memaparkan sebanyak tujuh ekor anjing bergelimpangan dalam keadaan mulut berbuih dipercayai akibat diracun oleh individu tidak bertanggungjawab.
Setakat pukul 3 petang tadi hantaran berkenaan telah dikongsi sebanyak 277 kali dan mendapat 365 komen daripada netizen. – K! ONLINE